Το ***Scream 4*** (γνωστό και ως ***SCRE4M***) είναι αμερικανική ταινία τρόμου παραγωγής 2011, σε σκηνοθεσία Γουές Κρέιβεν και σε σενάριο του Κέβιν Γουίλιαμσον, σεναριογράφο των *Scream* και *Scream 2*. Είναι η τέταρτη προσθήκη της σειράς ταινιών τρόμου και λειτουργεί ως συνέχεια του *Scream 3* (2000). Οι πρωταγωνιστές της αρχικής τριλογίας, Νιβ Κάμπελ, Ντέιβιντ Αρκέτ και Κόρτνεϊ Κοξ επιστρέφουν επαναλαμβάνοντας τους ρόλους τους ενώ στο καστ προστίθενται πολλοί νέοι ηθοποιοί, ανάμεσά τους οι Έμα Ρόμπερτς, Χέιντεν Πανετιέρ, Ρόρι Κάλκιν, Νίκο Τορτορέλα, Έρικ Νάντσεν, Άλισον Μπρι, Άνταμ Μπρόντι και Άντονι Άντερσον. Η ιστορία ακολουθεί και πάλι τη Σίντνεϊ Πρέσκοτ, η οποία επιστρέφει στο Γούντσμπορο για την προώθηση του βιβλίου της. Εκεί θα συναντήσει τον Σερίφη Ντιούι Ράιλι και την Γκέιλ Γουέδερς, οι οποίοι είναι παντρεμένοι, καθώς και την ξαδέρφη της Τζιλ και τη θεία της Κέιτ. Δυστυχώς η παρουσία της Σίντνεϊ θα προκαλέσει την επιστροφή του Ghostface, βάζοντας την ίδια αλλά και τους φίλους της καθώς και ολόκληρη την πόλη του Γούντσμπορο σε κίνδυνο. Όπως και οι προηγούμενες ταινίες, το *Scream 4* συνδυάζει τον τρόμο και τη βία των σλάσερ ταινιών με στοιχεία μαύρης κωμωδίας και μυστηρίου για να σατιρίσει τα κλισέ των ριμέικ. Η ταινία επίσης σχολιάζει την υπερβολική χρήση των social media και την εμμονή για διαδικτυακή φήμη.

Αρχικά, η σειρά προοριζόταν να είναι μία τριλογία, αλλά δέκα χρόνια μετά από το τελευταίο *Scream* οι αδερφοί Γουάνστιν σκέφτηκαν ότι ήταν καιρός να πραγματοποιήσουν ακόμα μία ταινία. Σκοπό είχαν το *Scream 4* να είναι το πρώτο μέρος μιας νέας τριλογίας, με τον Κρέιβεν και τον Γουίλιαμσον να έχουν υπογράψει και για τα δύο ακόμα sequel. Ο Γουίλιαμσον στα μέσα της παραγωγής έπρεπε να αποχωρήσει λόγω άλλων επαγγελματικών υποχρεώσεων και ο Έρεν Κρούγκερ, σεναριογράφος του *Scream 3*, κλήθηκε να κάνει κάποιες αλλαγές στο σενάριο. Οι Κάμπελ, Κοξ και Αρκέτ ήταν οι πρώτοι ηθοποιοί που υπέγραψαν να παίξουν στην ταινία. Τα γυρίσματα ξεκίνησαν τον Ιούνιο του 2010 και ολοκληρώθηκαν το Σεπτέμβριο του 2010, ενώ μετά από δοκιμαστικές προβολές πραγματοποιήθηκαν και κάποια συμπληρωματικά γυρίσματα στις αρχές του 2011. 

Η παγκόσμια πρεμιέρα της ταινίας πραγματοποιήθηκε στις 11 Απριλίου 2011 στο Λος Άντζελες και κυκλοφόρησε στους κινηματογράφους στις 15 Απριλίου 2011. Έλαβε μικτές κριτικές με αρκετούς να επαινούν τις ερμηνείες, τη σκηνοθεσία και το χιούμορ ενώ αρνητικά σχόλια προκάλεσε η έλλειψη τρόμου και η χρήση κλισέ φόρμουλας. Ωστόσο πολλοί κριτικοί θεώρησαν το *Scream 4* καλύτερο του *Scream 3*. Αρκετά χρόνια μετά την κυκλοφορία της ταινίας, η κριτική ήταν πιο ευνοϊκή, επαινώντας τον εύστοχο σχολιασμό του σεναρίου σχετικά με τη χρήση των κοινωνικών δικτύων και την αντανάκλαση αυτών στη σημερινή κοινωνία. Με προϋπολογισμό 40 εκατομμύρια δολάρια, οι συνολικές εισπράξεις της ταινίας έφτασαν τα 97,2 εκατομμύρια δολάρια παγκοσμίως, καθιστώντας το *Scream 4* τη χαμηλότερη εισπρακτικά ταινία της σειράς. Αν και είχε προγραμματιστεί το *Scream 4* να αποτελούσε το πρώτο μέρος μιας νέας τριλογίας, τελικά δεν υλοποιήθηκε εξαιτίας της απογοητευτικής πορείας που είχε στο box office. Αποτελεί την τελευταία ταινία που σκηνοθέτησε ο Γουές Κρέιβεν πριν το θάνατό του το 2015.

Την ταινία ακολούθησε η σειρά ανθολογίας *Scream* που προβλήθηκε στο MTV χωρίς τη συμμετοχή των Γουίλιαμσον, Κάμπελ, Αρκέτ και Κοξ, ωστόσο ο Ρότζερ Λ. Τζάκσον επέστρεψε και δάνεισε τη φωνή του στον Ghostface στην τρίτη σεζόν. Μια πέμπτη ταινία, με τον τίτλο *Scream* κυκλοφόρησε το 2022 ενώ το *Scream VI* κυκλοφόρησε το 2023.

Πλοκή
-----

Δεκαέξι χρόνια μετά τα γεγονότα της σφαγής στο Γούντσμπορο, η Σίντνεϊ Πρέσκοτ επιστρέφει στη γενέτειρά της ως μέρος μιας διαφημιστικής εκστρατείας για το αυτοβιογραφικό της βιβλίο, *Out of Darkness*. Ο Ντιούι Ράιλι είναι πλέον ο σερίφης της αστυνομίας του Γούντσμπορο και η σύζυγός του Γκέιλ Γουέδερς προσπαθεί να δουλέψει πάνω σε ένα νέο βιβλίο. Την παραμονή της άφιξης της Σίντνεϊ, ένας νέος Ghostface σκοτώνει δύο μαθήτριες, την Τζένι Ράνταλ και τη Μάρνι Κούπερ. 

Μια έρευνα ξεκινά και η Σίντνεϊ αναγκάζεται να παραμείνει στην πόλη. Φιλοξενείται στο σπίτι της θείας της, Κέιτ Ρόμπερτς και της ξαδέρφης της Τζιλ. Η Κέιτ είναι η αδερφή της μητέρας της, Μορίν Πρέσκοτ. Η Τζιλ μαζί με τις φίλες της, Κίρμπι Ριντ και Ολίβια Μόρις πηγαίνουν στην αστυνομία όταν κάποιος τις τρόμαξε στο τηλέφωνο με την κλασική ερώτηση "Ποια είναι η αγαπημένη σου ταινία τρόμου;". Οι κλήσεις προέρχονταν από τα τηλέφωνα των δολοφονημένων κοριτσιών μετά την εύρεση των σορών τους. Το ίδιο βράδυ, η Τζιλ και η Κίρμπι έλαβαν μια κλήση από τον Τρέβορ Σέλντον, τον πρώην φίλο της Τζιλ. Τότε, μπροστά στα μάτια τους, ο δολοφόνος σκοτώνει την Ολίβια, που μένει στο απέναντι σπίτι. Η Σίντνεϊ σπεύδει να βοηθήσει την κοπέλα, μέχρι να φτάσει όμως η αστυνομία εκεί, ο δολοφόνος είχε ήδη εξαφανιστεί. Η Γκέιλ αποφασίζει να ερευνήσει την υπόθεση αλλά αντιμετωπίζει αντίσταση από την αναπληρώτρια σερίφη Τζούντι Χικς και από τον ίδιο τον Ντιούι. Η Γκέιλ ελπίζει να πιάσει το δολοφόνο μόνη της, αλλά σύντομα συνειδητοποιεί ότι δεν θα είναι εύκολο καθώς όπως πάντα, όλοι είναι ύποπτοι. Κατά τη διάρκεια συνέντευξης τύπου της αστυνομίας, στην οποία ο Ντιούι διαβεβαιώνει τους κατοίκους της πόλης ότι η κατάσταση είναι υπό έλεγχο, ο Ghostface πετάει από την ταράτσα τη φιλόδοξη μάνατζερ της Σίντνεϊ, τη Ρεμπέκα Γουόλτερς και πέφτει πάνω σε ένα φορτηγό. Το ίδιο βράδυ, οι δύο αστυνομικοί που φρουρούν την οικογένεια της Σίντνεϊ, Πέρκινς και Χος, δολοφονούνται.

Η Γκέιλ μαθαίνει από τους φίλους της παρέας της Τζιλ, Ρόμπι Μέρσερ και Τσάρλι Γουόκερ, ότι έχουν οργανώσει ένα μαραθώνιο προβολής των ταινιών *Stab*. Η Γκέιλ πιστεύει ότι ο Ghostface δεν θα μπορέσει να χάσει αυτό το γεγονός και πηγαίνει στο μαραθώνιο κρυφά, ο οποίος διεξάγεται σε μια παλιά φάρμα. Τοποθετεί κάμερες γύρω από τον αχυρώνα με την ελπίδα να εντοπίσει το δολοφόνο, γρήγορα όμως ο Ghostface την ανακαλύπτει και τη μαχαιρώνει. Η Γκέιλ τραυματίζεται σοβαρά και καταλήγει στο νοσοκομείο. Εν τω μεταξύ, στο σπίτι της Κίρμπι, γίνεται πάρτι στο οποίο παρίστανται η Τζιλ, ο Ρόμπι και ο Τσάρλι. Η Σίντνεϊ αποφασίζει να βρει την Τζιλ, αλλά ξαφνικά εμφανίζεται ο Ghostface και σκοτώνει την Κέιτ. Απροσδόκητα, ο Τρέβορ πηγαίνει στο πάρτι, λέγοντας ότι τον προσκάλεσε Τζιλ, κάτι το οποίο η ίδια αρνείται. Ενώ όλη η παρέα διασκορπίζεται μέσα στο σπίτι, ο δολοφόνος σκοτώνει τον Ρόμπι. Η Σίντνεϊ καταφτάνει στο σπίτι της Κίρμπι. Μαζί με την Τζιλ και την Κίρμπι δέχονται επίθεση από το δολοφόνο. Ενώ τρέχουν να σωθούν, η Σίντνεϊ κρύβει την Τζιλ κάτω από το κρεβάτι, ενώ η ίδια βγαίνει στο μπαλκόνι για να αποσπάσει την προσοχή του Ghostface. Παράλληλα, τηλεφωνεί στον Ντιούι. Η Σίντνεϊ ξεφεύγει από το δολοφόνο, βρίσκει την Κίρμπι και κλείνονται στο υπόγειο. Ο Τσάρλι χτυπά την εξώπορτα ζητώντας να τον αφήσει να μπει, αλλά η Σίντνεϊ και η Κίρμπι βλέπουν αίμα στο χέρι του και αρνούνται να του ανοίξουν. Τότε εμφανίζεται ο δολοφόνος, ο οποίος δένει τον Τσάρλι σε μια καρέκλα στην αυλή. Στη συνέχεια τηλεφωνεί στην Κίρμπι και την προσκαλεί να παίξει ένα κουίζ ταινιών τρόμου. Η Σίντνεϊ ζητά από την Κίρμπι να απασχολήσει τον δολοφόνο για λίγο, ενώ εκείνη πηγαίνει να βρει την Τζιλ. Η Κίρμπι κερδίζει στο κουίζ και ο δολοφόνος εξαφανίζεται. Μετά βγαίνει έξω και ελευθερώνει τον Τσάρλι, αλλά αυτός τη μαχαιρώνει στο στομάχι. Όταν η Σίντνεϊ, μη μπορώντας να βρει την Τζιλ, επιστρέφει, ο Τσάρλι της επιτίθεται. Η Σίντνεϊ προσπαθεί να δραπετεύσει, αλλά τότε εμφανίζεται ο δεύτερος δολοφόνος, ο οποίος μαχαιρώνει τη Σίντνεϊ στο στομάχι. Ο Ghostface αφαιρεί τη μάσκα και αποκαλύπτεται ότι είναι η Τζιλ.

Οι δολοφόνοι σέρνουν τον δεμένο Τρέβορ μαζί με τη Σίντνεϊ στην κουζίνα. Εκεί αποκαλύπτουν τα κίνητρά τους. Η Τζιλ ζηλεύει να βλέπει τη Σίντνεϊ να απολαμβάνει τη δόξα και τη φήμη που έχει και θέλει η ίδια να βρίσκεται στο επίκεντρο. Έτσι αποφάσισαν να ενοχοποιήσουν ως δολοφόνους τον Ρόμπι και τον Τρέβορ ώστε να γίνουν διάσημοι ως οι μόνοι επιζήσαντες. Η Τζιλ σκοτώνει τον Τρέβορ και στη συνέχεια αποφασίζουν να τραυματίσουν ο ένας τον άλλο ώστε να φαίνονται ως θύματα. Η Τζιλ μαχαιρώνει θανάσιμα τον Τσάρλι επίτηδες, καθώς θέλει όλη τη δόξα για τον εαυτό της και στη συνέχεια μαχαιρώνει τη Σίντνεϊ. Η Τζιλ αρχίζει τότε να αυτοτραυματίζεται πολύ άσχημα μέχρι που εξαντλημένη πια ξαπλώνει στο πάτωμα δίπλα στη Σίντνεϊ και λιποθυμά. Γρήγορα καταφτάνει η αστυνομία και βρίσκουν τέσσερα ματωμένα πτώματα στην κουζίνα. Ενώ η Τζιλ μεταφέρεται με φορείο στο ασθενοφόρο, φωτογραφίζεται από πλήθη δημοσιογράφων και παίρνει αυτό που ήθελε, τη δημοσιότητα.

Στο νοσοκομείο, η Τζιλ μιλάει στον Ντιούι και λέει ότι τώρα αυτή και η Γκέιλ μπορούν να γράψουν ένα βιβλίο για το τι συνέβη, σημειώνοντας ότι και οι δύο έχουν τις ίδιες πληγές. Η Τζιλ προσποιείται ότι στενοχωριέται για τον θάνατο της Σίντνεϊ, αλλά ο Ντιούι την καθησυχάζει όταν την ενημερώνει ότι η Σίντνεϊ βρίσκεται στην εντατική, αλλά είναι ακόμα ζωντανή. Ο Ντιούι πηγαίνει στο δωμάτιο της Γκέιλ, όπου της λέει για την επιθυμία της Τζιλ και της αναφέρει αυτό που είπε για "τις ίδιες πληγές". Η Γκέιλ το βρίσκει περίεργο καθώς η Τζιλ δεν θα μπορούσε να έχει γνώση για αυτό και ο Ντιούι ορμάει στο δωμάτιο της Σίντνεϊ. Εν τω μεταξύ, η Τζιλ έχει ήδη πάει στη Σίντνεϊ για να την αποτελειώσει. Στη μέση της αντιπαράθεσης, ο Ντιούι καταφτάνει στο δωμάτιο όπου η Τζιλ τον χτυπάει δυνατά και πέφτει αναίσθητος, παίρνει το όπλο του και σημαδεύει την Γκέιλ. Ξαφνικά εμφανίζεται η Τζούντι Χικς και σώζει την Γκέιλ από τον πυροβολισμό. Η Τζιλ, απειλώντας να σκοτώσει τον Ντιούι, απαιτεί από την Τζούντι να της δώσει το όπλο της. Η Τζούντι παραδίνεται και η Τζιλ την πυροβολεί. Στη συνέχεια σημαδεύει τη Γκέιλ, χωρίς να παρατηρεί ότι η Σίντνεϊ σηκώνεται από το πάτωμα και ενεργοποιεί τον απινιδωτή. Η Γκέιλ προσπαθεί να αποσπάσει την προσοχή της Τζιλ και η Σίντνεϊ φορτίζει την Τζιλ με τον απινιδωτή. Η Σίντνεϊ εξαντλημένη πέφτει στο πάτωμα, η Τζιλ παίρνει ένα κομμάτι γυαλιού και πλησιάζει ύπουλα από πίσω της και τότε η Σίντνεϊ γυρίζει απότομα και την πυροβολεί στο κεφάλι. Αποδεικνύεται ότι η Τζούντι είναι ζωντανή καθώς φορούσε αλεξίσφαιρο γιλέκο. 

Οι δημοσιογράφοι στέκονται έξω από το νοσοκομείο και χωρίς να γνωρίζουν ακόμη τα γεγονότα στο νοσοκομείο, συνεχίζουν να κάνουν ρεπορτάζ για την Τζιλ Ρόμπερτς, αποκαλώντας την ως τη νέα ηρωίδα της Αμερικής, που έβαλε τέλος στην αιματηρή σφαγή.

Ηθοποιοί και Χαρακτήρες
-----------------------

Κύριο λήμμα: Χαρακτήρες των ταινιών Scream
* Νιβ Κάμπελ στο ρόλο της *Σίντνεϊ Πρέσκοτ*
* Κόρτνεϊ Κοξ στο ρόλο της *Γκέιλ Γουέδερς-Ράιλι*
* Ντέιβιντ Αρκέτ στο ρόλο του *Ντουάιτ "Ντιούι" Ράιλι*
* Έμα Ρόμπερτς στο ρόλο της *Τζιλ Ρόμπερτς*
* Χέιντεν Πανετιέρ στο ρόλο της *Κίρμπι Ριντ*
* Ρόρι Κάλκιν στο ρόλο του *Τσάρλι Γουόκερ*
* Νίκο Τορτορέλα στο ρόλο του *Τρέβορ Σέλντον*
* Μέρι ΜακΝτόνελ στο ρόλο της *Κέιτ Ρόμπερτς*
* Μαριέλ Τζάφι στο ρόλο της *Ολίβια Μόρις*
* Άνταμ Μπρόντι στο ρόλο του *Ντετέκτιβ Ρος Χος*
* Άντονι Άντερσον στο ρόλο του *Ντετέκτιβ Άντονι Πέρκινς*
* Άλισον Μπρι στο ρόλο της *Ρεμπέκα Γουόλτερς*
* Έρικ Νάντσεν στο ρόλο του *Ρόμπι Μέρσερ*
* Μάρλεϊ Σέλτον στο ρόλο της *Τζούντι Χικς*
* Μπρίτανι Ρόμπερτσον στο ρόλο της *Μάρνι Κούπερ*
* Έιμι Τιγκάρντεν στο ρόλο της *Τζένι Ράνταλ*
* Σέναε Γκράιμς στο ρόλο της *Τρούντι*
* Λούσι Χέιλ στο ρόλο της *Σέρι*
* Άννα Πάκουιν στο ρόλο της *Ρέιτσελ*
* Κρίστεν Μπελ στο ρόλο της *Κλόι*
* Ρότζερ Λ. Τζάκσον ως η φωνή του *Ghostface*

Παραγωγή
--------

### Ανάπτυξη

Μετά την κυκλοφορία του *Scream 3* (2000), ο Μπομπ Γουάνστιν είπε στον Γουές Κρέιβεν ότι δεν πρόκειται να κάνουν άλλη ταινία καθώς ήταν μια τριλογία και αν προχωρούσαν ποτέ στην παραγωγή ενός ακόμη *Scream*, αυτό θα γινόταν αρκετά χρόνια αργότερα. Τον Ιούλιο του 2008, το *Scream 4* ανακοινώθηκε από την Weinstein Company με τον Κρέιβεν να δηλώνει ότι θα τον ενδιέφερε να το σκηνοθετήσει μόνο αν το σενάριο ήταν τόσο καλό όσο του πρώτου *Scream* (1996). Ο Κέβιν Γουίλιαμσον, σεναριογράφος των δύο πρώτων ταινιών επιβεβαίωσε τη συμμετοχή του τον Ιανουάριο του 2010 και σύμφωνα με τον ίδιο η παραγωγή θα έπρεπε να ξεκινήσει το διάστημα που η σειρά *The Vampire Diaries* βρίσκεται σε διάλειμμα και σχολίασε την πιθανή συμμετοχή του Κρέιβεν στο πρότζεκτ, χαρακτηρίζοντάς τη διευθετημένη. Ο Κρέιβεν είπε ότι τα τελευταία χρόνια, ο Γουίλιαμσον σκεφτόταν την πλοκή μιας νέας ιστορίας και είχε πολλές ιδέες. Συγκεκριμένα είχε ένα συγκεκριμένο πλάνο για τρεις ταινίες κάτι που συζήτησε με τον Γουάνστιν. Όταν οι ιδέες αυτές άρχισαν να ενσωματώνονται σε ένα σενάριο, ο Γουάνστιν πρότεινε στον Κρέιβεν να αναλάβει τη σκηνοθεσία.

*"Πιστεύω ότι πολλοί άνθρωποι ξεχνούν ότι το «Scream» δεν είναι η τυπική ταινία τρόμου. Είναι ένα μυστήριο δολοφονίας τυλιγμένο σε μια ταινία τρόμου, οπότε έχουμε πολλά περισσότερα να επιτύχουμε με τις ιστορίες μας σε συνδυασμό με τη γνωστή φόρμουλα του είδους. Αυτή δεν είναι μια συνηθισμένη ιστορία για το πώς ένας δολοφόνος κυνηγάει όμορφες κοπέλες στο δάσος και στη συνέχεια τις τεμαχίζει για να διασκεδάσει το κοινό. Είναι είδος θηρίου διαφορετικό από τα υπόλοιπα και όλα ξεκίνησαν από την πρώτη ταινία. Το «Scream» ήταν η απάντηση στο είδος του τρόμου και τα sequel είχαν επίσης το δικό τους μήνυμα. Και το «Scream 4» δεν είναι απλώς ένα sequel, είναι ο δολοφόνος που κάνει ένα είδος remake του πρωτότυπου και αυτό είναι κάτι που δεν συμβαίνει συχνά στις ταινίες τρόμου."*
- Ο Γουές Κρέιβεν για τις ταινίες *Scream*

Το Μάρτιο του 2010, επιβεβαιώθηκε από τον ίδιο η παρουσία του στη σκηνοθετική καρέκλα της ταινίας. Για την απόφαση του Κρέιβεν να δεχτεί να σκηνοθετήσει την ταινία ο Γουάνστιν δήλωσε: *"Το 'Scream' είναι ένα σημαντικό κομμάτι της ιστορίας της Dimension και ανυπομονώ να συνεχίσω αυτή τη σειρά ταινιών. Έχω δουλέψει με τον Κέβιν Γουίλιαμσον και τον Γουές Κρέιβεν σε τόσες πολλές ταινίες και ελπίζω να συνεχίσουμε την επιτυχημένη συνεργασία μας."* Τον ίδιο μήνα ανακοινώθηκε η ημερομηνία κυκλοφορίας της ταινίας στους κινηματογράφους στις 15 Απριλίου 2011.

Ο Κρέιβεν δήλωσε ότι μέσα στα δέκα χρόνια που έχουν περάσει μεταξύ του *Scream 3* και του *Scream 4* δεν έχει υπάρξει καμία δολοφονία που να σχετίζεται με τις προηγούμενες και οι ταινίες μέσα στις ταινίες *Stab* κυκλοφορούν η μία μετά την άλλη. Σχολίασε επίσης την παρουσία της Σίντνεϊ Πρέσκοτ, ενημερώνοντας ότι ο χαρακτήρας που παίζει η Νιβ Κάμπελ έκανε ότι καλύτερο μπορούσε για να συνεχίσει τη ζωή της και ότι έγραψε ένα επιτυχημένο βιβλίο με τις εμπειρίες της. Στο τέταρτο μέρος ο σκηνοθέτης αναφέρει ότι τα αμέτρητα sequels και remakes, οι ηθοποιοί και οι σκηνοθέτες ακόμα και τα κινηματογραφικά στούντιο είναι στόχοι παρωδίας. Ο Κρέιβεν ήθελε να δείξει τον απόηχο που είχε ο κινηματογραφικός τρόμος στα δέκα χρόνια που περάσανε μετά την τελευταία ταινία και επισήμανε ότι οι χαρακτήρες της ταινίας θα πρέπει να προσπαθήσουν να βρουν σε ποια κατάσταση βρίσκεται το είδος του τρόμου σήμερα και πώς επηρεάζει το κοινό για να συνειδητοποιήσουν τι πραγματικά συμβαίνει γύρω τους. Συγκεκριμένα δήλωσε: *"Νομίζω ότι την τελευταία δεκαετία, κυκλοφόρησαν ταινίες που με τον έναν ή τον άλλο τρόπο ακολούθησαν συγκεκριμένη φόρμουλα -"πορνό βασανιστηρίων" και αμέτρητα remake. Το πρώτο 'Scream' εξερεύνησε τις ταινίες τρόμου των προηγούμενων 10-20 ετών. Στο τέταρτο αποτυπώνεται που ήταν το είδος τα τελευταία 10 χρόνια."* Για την απόφασή του να σκηνοθετήσει το *Scream 4*, ο Κρέιβεν μίλησε για την μοναδικότητα που έχουν οι ταινίες αυτές και αυτό είναι που τον έκανε να πει το ναι, κάτι που συμβαίνει πολύ σπάνια για ένα σκηνοθέτη να επιστρέφει σε μια σειρά ταινιών κάθε φορά. Εξέφρασε επίσης την αγάπη που έχει τόσο για τους βασικούς πρωταγωνιστές των ταινιών, Νιβ Κάμπελ, Ντέιβιντ Αρκέτ και Κόρτνεϊ Κοξ όσο και για τους χαρακτήρες τους. Συγκεκριμένα ανέφερε ότι κάθε φορά που ξεκινούσε η παραγωγή μιας συνέχειας, τον ρώταγαν συνέχεια αν κάποιος από την κεντρική τριάδα θα πέθαινε και εκείνος πάντα απαντούσε όχι, γιατί είναι η καρδιά της ιστορίας, ειδικά η Κάμπελ. Για τη Σίντνεϊ επισήμανε ότι είναι σπάνιο ένας χαρακτήρας να εξελίσσεται τόσο πολύ από ταινία σε ταινία. Σε μια συνέντευξή του εξομολογήθηκε ότι η Κοξ τον παρακάλεσε να τη σκοτώσει στο *Scream 4* και ο ίδιος απάντησε: *"Δεν μπορούσα να το κάνω και δεν ξέρω αν θα μπορέσω ποτέ."*

Τον Μάιο του 2010, η Κάθι Κόνραντ, παραγωγός των πρώτων τριών ταινιών, άσκησε μήνυση 3 εκατομμυρίων δολαρίων ενάντια στη The Weinstein Company, ισχυριζόμενη ότι παραβίασαν μια γραπτή συμφωνία στην οποία η εταιρία της Cat Entertainment έχει τα δικαιώματα για όλες τις ταινίες της σειράς. Οι Γουάνστιν ισχυρίστηκαν ότι η αυτή η σύμβαση απαιτούσε τις υπηρεσίες της Κόνραντ να είναι αποκλειστικές στο franchise, κάτι που η Κόνραντ αποκάλεσε "ψευδή πρόφαση", υποστηρίζοντας ότι η προηγούμενη ταινία δεν απαιτούσε αυτήν την προϋπόθεση. Η μήνυση κατηγορούσε τους Γουάνστιν για συγκαλυμμένη συμπεριφορά και για *"μια απάτη να αναγκάσει τους ενάγοντες να αποχωρήσουν από τη σειρά ταινιών* Scream *χωρίς αποζημίωση, δίνοντάς τους έτσι τη δυνατότητα να μειώσουν το κόστος της ταινίας, προσλαμβάνοντας κάποιον άλλον να αναλάβει την παραγωγή."* Στις 5 Απριλίου 2011, ανακοινώθηκε ότι η υπόθεση κανονίστηκε εκτός δικαστηρίου. Αν και οι λεπτομέρειες παραμένουν απόρρητες, οι Γουάνστιν έδωσαν ένα χρηματικό ποσό στην Κόνραντ, συν ποσοστό από τις εισπράξεις της ταινίας.

### Σενάριο

#### Αρχική εκδοχή

Τον Νοέμβριο του 2009, ο Γουίλιαμσον ανακοίνωσε ότι βρίσκεται πολύ κοντά στο να ολοκληρώσει το σενάριο του *Scream 4* και το Φεβρουάριο του 2010 παρέδωσε το πρώτο προσχέδιο. Σύμφωνα με τον ίδιο, το σενάριο είναι εμπνευσμένο από μάνγκα κόμικς, ασιατικές ταινίες τρόμου, ταινίες με βρικόλακες, πορνό βασανιστηρίου και γενικά όλα τα είδη που είχαν πάρει τα πάνω τους και μετά εξαφανίστηκαν. Ο Γουίλιαμσον ήθελε να μεταφέρει τη δράση πίσω στο Γούντσμπορο και ταυτόχρονα να διατηρήσει την έννοια της ταινίας μέσα στην ταινία με τα *Stab*, μια ιδέα που είχε στο αρχικό σενάριο του *Scream 3* (2000) που τελικά δεν πραγματοποιήθηκε. Για το λόγο αυτό ήθελε πολύ να επιστρέψει στο Γούντσμπορο και μόλις σχεδίασε το πλάνο του σχετικά με το που βρίσκεται η Σίντνεϊ, ποιος ζει, ποιος πεθαίνει, τηλεφώνησε στον Μπομπ Γουάνστιν. Του είπε την ιδέα του και ο Γουάνστιν τον παρότρυνε να ξεκινήσει να γράφει το σενάριο. Κάτι που επιθυμούσε πολύ ο Γουίλιαμσον ήταν το *Scream 4* να έχει χαρακτήρες που να αγαπήσει το κοινό. Σχολίασε ότι αυτό που θυμάται ο κόσμος από τις ταινίες τρόμου τα τελευταία χρόνια είναι ο δολοφόνος ενώ στις ταινίες της σειράς *Scream* θυμάται τη Σίντνεϊ, γιατί αυτή είναι το θύμα και πέρασε τόσα πολλά και επέζησε σε όλες τις ταινίες. Έτσι ήθελε να γράψει ένα σενάριο που να δεσμεύει το θεατή και να νοιάζεται για τους νέους χαρακτήρες.

Ο Γουίλιαμσον για ένα μικρό χρονικό διάστημα μπήκε στη διαδικασία να γράψει από την αρχή το σενάριο καθώς η Νιβ Κάμπελ απέρριψε αρχικά την πρόταση να πρωταγωνιστήσει στην ταινία. Θα έπρεπε να αλλάξει δραστικά το σενάριο και να λάβει γρήγορα αποφάσεις και έτσι μια πρώτη σκέψη ήταν το στόρι να κινείται γύρω από τον Ντιούι και τη Γκέιλ. Σύντομα όμως η Κάμπελ άλλαξε γνώμη και έτσι η πλοκή θα εξελισσόταν όπως ο Γουίλιαμσον είχε αρχικά σχεδιάσει. Συγκεκριμένα δήλωσε: *"Ευτυχώς έχω τη Νιβ Κάμπελ, γιατί το σενάριο αφορά τη Σίντνεϊ, τη Γκέιλ και τον Ντιούι. Αυτοί ήταν πάντα στο επίκεντρο των γεγονότων και αυτούς αφορά το 'Scream 4', '5' και '6'."*

Η αρχική εναρκτήρια σκηνή της ταινίας συμπεριλάμβανε μια πάλη ανάμεσα στη Σίντνεϊ και τον Ghostface. Ήταν μια μεγάλη σκηνή, διάρκειας 15 λεπτών, στην οποία η Σίντνεϊ πάλευε για τη ζωή της, ερχόμενη αντιμέτωπη με το δολοφόνο και μαχαίρωνε ο ένας τον άλλο επανειλημμένως. Συγκεκριμένα ο Ghostface τη μαχαίρωνε πέντε φορές και η Σίντνεϊ σερνόταν στο πάτωμα, αλλά στο τέλος θα νικούσε και θα τον σκότωνε. Η έκπληξη θα ήταν ότι αυτή τη φορά δεν πέθαινε το θύμα (ή θύματα) της εναρκτήριας σκηνής -όπως συνέβη σε όλες τις προηγούμενες ταινίες-, αλλά ο δολοφόνος. Και η ανατροπή θα ήταν ότι ο δολοφόνος που σκότωσε η Σίντνεϊ δεν θα είχε καμία σχέση με τον Ghostface που θα κυνηγούσε τους ήρωες καθ' όλη τη διάρκεια της ταινίας. Μετά από αυτό, η ιστορία θα ξεκινούσε δύο χρόνια μετά, με τη Σίντνεϊ να επιστρέφει στο Γούντσμπορο για να προωθήσει το βιβλίο της. Ωστόσο, ο Μπομπ Γουάνστιν φοβήθηκε ότι κάτι τέτοιο θα έκανε την ταινία να προχωράει με αργούς ρυθμούς και έτσι αποφάσισε ότι θα είχε καλύτερο αποτέλεσμα να εισάγουν απλά καινούριους χαρακτήρες. Στη συνέχεια, ο Γουίλιαμσον έγραψε ξανά τη σκηνή, η οποία κατέληξε στην ταινία. Για αυτή τη δεύτερη εναρκτήρια σκηνή δήλωσε σε μια συνέντευξή του ότι δεν μπορούσε να κοιμηθεί και ένα βράδυ τα ξημερώματα ξεκίνησε να γράφει με μια συγκεκριμένη ιδέα στο μυαλό του, την οποία ήθελε να εξερευνήσει. Αυτό που σκέφτηκε ήταν το κόνσεπτ της ταινίας μέσα στην ταινία επειδή είχε αποφασίσει ότι η Σίντνεϊ θα επέστρεφε στο Γούντσμπορο για το βιβλίο της αλλά δεν ήταν σίγουρος πως ακριβώς θα κυλούσε αυτό το στόρι στο σενάριο. Έτσι του ήρθε η ιδέα να κρατήσει το *Stab* ενεργό στην πλοκή. Σύμφωνα με τον ίδιο έγραψε τη σκηνή σε ένα βράδυ και όταν παρέδωσε το σενάριο στην παραγωγή όλοι το βρήκαν τέλειο και αποκάλυψε ότι και στον Κρέιβεν άρεσε περισσότερο η δεύτερη εκδοχή.

Σε ένα αρχικό προσχέδιο του σεναρίου, η Γκέιλ και ο Ντιούι είχαν αποκτήσει μωρό, κάτι που επιβεβαίωσε και η ίδια η Κοξ σε δήλωσή της. Ωστόσο, αυτό άλλαξε αργότερα γιατί αποφασίστηκε ότι ένα μωρό σε μια ταινία θα έκανε τα γυρίσματα πρακτικά αδύνατα και σύμφωνα με τον Κρέιβεν το μωρό δεν προσέφερε κάτι ουσιώδες στην πλοκή. Κάποιες άλλες μικρές αλλαγές αφορούσαν σε ρόλους και σε πρόσωπα. Στο αρχικό σενάριο υπήρχε ένας χαρακτήρας με το όνομα Ρεμπέκα, η οποία θα ήταν μια ισχυρογνώμων, φιλόδοξη έφηβη και συντάκτρια της σχολικής εφημερίδας. Στο σενάριο αναφερόταν ως μελλοντική Γκέιλ Γουέδερς.  Η μάνατζερ της Σίντνεϊ αρχικά λεγόταν Μπέτι και ο χαρακτήρας Τζένι Ράνταλ λεγόταν Πάτι. Επίσης ο Τσάρλι στην αρχική εκδοχή ήταν κρυφά ερωτευμένος με την Τζιλ και ο χαρακτήρας είχε περισσότερες ομοιότητες με αυτόν του Ράντι. Επίσης σε μια εκδοχή του σεναρίου ο αστυνομικός Χος που υποδύθηκε ο Άνταμ Μπρόντι ήταν ο δολοφόνος. Η σκηνή όπου η Γκέιλ δέχεται επίθεση στον αχυρώνα δεν υπήρχε καθόλου στο αρχικό σενάριο ενώ οι σκηνές στο νοσοκομείο προστέθηκαν αργότερα.

Μια μεγάλη αλλαγή αφορούσε το φινάλε. Το αρχικό σενάριο τέλειωνε στο σπίτι, με την Τζιλ να μπαίνει στο ασθενοφόρο και να μιλά στον Ντιούι. Στη συνέχεια μίλαγε στους δημοσιογράφους και συμφωνούσε να τους αφήσει να την τραβήξουν μια φωτογραφία με τον όρο στη συνέχεια να την αφήσουν ήσυχη αν και στην πραγματικότητα επιθυμούσε να τη βγάλουν φωτογραφία. Την ίδια στιγμή ένας τραυματιοφορέας άρχιζε να φωνάζει ότι μια γυναίκα είναι ακόμα ζωντανή, χωρίς να διευκρινίζει αν πρόκειται για τη Σίντνεϊ ή την Κίρμπι. Η ταινία θα ολοκληρωνόταν με αυτήν την εκκρεμότητα. Έτσι η Τζιλ θα αναλάμβανε το ρόλο του ανταγωνιστή/αντιηρωίδας στην επόμενη ταινία και η Σίντνεϊ θα βίωνε μετατραυματικό στρες και δεν θα μπορούσε να θυμηθεί τα γεγονότα που συνέβησαν. Σύμφωνα με το Entertainment Weekly, ο Γουίλιαμσον ήταν πολύ αναστατωμένος που η ιδέα αυτή τελικά εγκαταλείφθηκε.

#### Τελική εκδοχή

*"Τα γυρίσματα δεν ήταν κάτι εύκολο. Νομίζω λόγω των συνεχών αλλαγών στο σενάριο. Είμαι πολύ ευχαριστημένη με το αποτέλεσμα, δεδομένων των δυσκολιών. Ο Γουές έκανε εκπληκτική δουλειά κάτω από αυτές τις περιστάσεις. Το γύρισμα αυτής της ταινίας ήταν μια πρόκληση, υπήρχαν πάρα πολλές υψηλές προσδοκίες."*
- Η Νιβ Κάμπελ για τα γυρίσματα του *Scream 4*

Το στούντιο ξεκίνησε από την αρχή να ασκεί μεγάλη πίεση στον Γουίλιαμσον σχετικά με το σενάριο, σε σημείο που επηρέασε σε μεγάλο βαθμό την εξέλιξη της πλοκής. Σύμφωνα με τον Γουίλιαμσον το στούντιο αμφισβητούσε συνεχώς το παραμικρό γιατί ήθελαν να γυρίσουν το τέλειο sequel και αυτό είχε ως αποτέλεσμα οι διάλογοι και αρκετές σκηνές να γράφονται ξανά και ξανά. Υπήρχαν περιπτώσεις όπου οι ηθοποιοί και το συνεργείο έπαιρναν στα χέρια τους το σενάριο το βράδυ πριν το γύρισμα, πολλές φορές και τη μέρα του γυρίσματος.

Ενώ τα γυρίσματα ήταν σε πλήρη εξέλιξη, ζητήθηκε από τον Έρεν Κρούγκερ, σεναριογράφο του *Scream 3*, να κάνει κάποιες αλλαγές στο σενάριο. Ο Κρέιβεν αρχικά εξήγησε ότι εκείνο το διάστημα ο Γουίλιαμσον δεν προλάβαινε να ολοκληρώσει το σενάριο, καθώς έπρεπε να ασχοληθεί με την τηλεοπτική σειρά *The Vampire Diaries* και αποχώρησε από την ταινία. Αργότερα έγινε γνωστό ότι ο Γουίλιαμσον είχε πολλές διαφωνίες με τον Γουάνστιν, ο οποίος αποφάσισε να αντικαταστήσει τον Γουίλιαμσον με τον Κρούγκερ. Ο Κρέιβεν μίλησε αργότερα για το περιστατικό *"Κοιτάξτε, υπήρξε μια δύσκολη περίοδος όταν τα πράγματα μετατοπίστηκαν από τον Κέβιν στον Έρεν. Εγώ υπέγραψα να κάνω την ταινία με σενάριο του Κέβιν αλλά δυστυχώς αυτό δεν έγινε μέχρι να τελειώσουν τα γυρίσματα. Αλλά το σενάριο και το κόνσεπτ και οι χαρακτήρες είναι ασφαλώς του Κέβιν."* Τον Απρίλιο του 2011 ο Γουίλιαμσον, σε συνέντευξή του, απάντησε για το τι ακριβώς συνέβη: *"Μαλώσαμε άσχημα με τον Μπομπ (Γουάνστιν). Συνεργάζομαι μαζί του 16 χρόνια, στην 16χρονη καριέρα μου. Μπλέξαμε σε κάποιους καυγάδες. Είναι μια πολύ δυσλειτουργική οικογένεια η Weinstein Company. Μαλώσαμε άσχημα, το αφήσαμε πίσω μας και προχωρήσαμε."* Όταν ρωτήθηκε αν αποτελεί ακόμα μέρος της σειράς ταινιών, ο Γουίλιαμσον είπε: *"Υποστηρίζω την ταινία και ελπίζω να αρέσει. Ούτε για ένα δευτερόλεπτο δεν θα τολμούσα να το κάνω αυτό στον Γουές και στη Νιβ και στην Κόρτνεϊ και στον Ντέιβιντ και στον Μπομπ Γουάνστιν, που χτίσανε την καριέρα μου. Δούλεψα πολύ σκληρά για την ταινία. Έδωσα τον καλύτερό μου εαυτό. Έγραψα ότι νόμιζα ότι μπορούσα να γράψω. Μετά έπρεπε να ξεκινήσουν τα γυρίσματα και εγώ έπρεπε να επιστρέψω στο 'The Vampire Diaries'. Γι' αυτό πιστεύω πραγματικά ότι έχω συνεισφέρει."* Ωστόσο ο Γουάνστιν ισχυρίστηκε ότι οι διαφωνίες του με τον Γουίλιαμσον είχαν να κάνουν με τις προθεσμίες. *"Ήταν μια χρονικά κρίσιμη στιγμή"*, είπε. *"Νομίζω ότι ο μοναδικός πραγματικός καυγάς δεν ήταν δημιουργικός, αλλά τύπου 'Πρέπει να το προχωρήσουμε! Πρέπει να βάλουμε αυτό το τρένο στις γραμμές και να το τρέξουμε'. Από μέρους μου, αυτή ήταν η μόνη πηγή έντασης."* Οι Γουίλιαμσον και Γουάνστιν δεν έχουν μιλήσει από τότε και ο Γουίλιαμσον, μέχρι που έδωσε τη συνέντευξη, δεν είχε δει ακόμα την ολοκληρωμένη ταινία. Για το μέλλον της σειράς ταινιών και συγκεκριμένα για το πιθανό *Scream 5*, όταν ρωτήθηκε, ο Γουίλιαμσον είπε: *"Ας τελειώσουμε πρώτα με το Scream 4! Αν οι αντιδράσεις είναι θετικές, τότε ναι, υπάρχουν και άλλες ανατροπές."* Σύμφωνα και με τον Κρέιβεν, σημαντικό ρόλο στον καυγά αυτό έπαιξε η δέσμευση του Γουίλιαμσον στις τηλεοπτικές του υποχρεώσεις και στην επιλογή του να βάλει σε δεύτερη μοίρα το *Scream 4*.

Πριν αναλάβει ο Κρούγκερ χρέη σεναριογράφου, ο Κρέιβεν επεξεργάστηκε ο ίδιος το σενάριο χωρίς να του δοθεί δημιουργικός έλεγχος. Την τελική απόφαση θα την έπαιρνε το στούντιο και όπως είπε και ο ίδιος, καθήκον του σκηνοθέτη είναι να να φέρει σε κάθε πρότζεκτ, όποιο όραμα, εμπειρία και δημιουργικότητα διαθέτει. Συγκεκριμένα δήλωσε: *"Εν μέρει είναι μια ταινία του Γουές Κρέιβεν και εν μέρει δεν είναι, καθώς δεν είχα κανένα λόγο σχετικά με το σενάριο."* Η Νιβ Κάμπελ όταν ρωτήθηκε για την απομάκρυνση του Γουίλιαμσον απάντησε ότι δεν γνώριζε τις λεπτομέρειες και ποτέ δεν έλαβε ξεκάθαρη απάντηση. Ξεκαθάρισε όμως ότι ενώ υπήρχαν κάποιες διαφορές, οι περισσότερες ιδέες του Γουίλιαμσον παρέμειναν.

### Κάστινγκ

#### Βασικό καστ

 Η Νιβ Κάμπελ στο ρόλο της Σίντνεϊ Πρέσκοτ σε μια σκηνή της ταινίας
Το Σεπτέμβριο του 2009, ανακοινώθηκε ότι η Νιβ Κάμπελ, ο Ντέιβιντ Αρκέτ και η Κόρτνεϊ Κοξ θα επιστρέψουν για την τέταρτη ταινία. Ο Γουές Κρέιβεν σε συνέντευξή του μίλησε για την επιστροφή των χαρακτήρων από την πρώτη ταινία, λέγοντας ότι το *Scream 4* θα είναι ένας συνδυασμός των καινούριων με των παλιών ηρώων, ενώ η ιστορία των τριών βασικών πρωταγωνιστών της τριλογίας θα έχει σημαντικό ρόλο στη νέα ταινία. Ο Λιβ Σράιμπερ που υποδύθηκε τον Κότον Γουίρι στις τρεις πρώτες ταινίες δήλωσε ότι δεν υπάρχουν σχέδια να εμφανιστεί στην ταινία. Σε συνέντευξή του ο Κέβιν Γουίλιαμσον διέψευσε τις φήμες επιστροφής του Τζέιμι Κένεντι, λέγοντας *"Θα ήθελα πάρα πολύ να έχω τον Τζέιμι Κένεντι στην ταινία. Ωστόσο η επιστροφή του Ράντι, θα έκανε το Scream 2 να μοιάζει με ένα ψέμα. Είναι λάθος κίνηση. Και έτσι δεν θα το κάνω. Δεν μπορώ να το κάνω."*

Η Κάμπελ παραδέχτηκε ότι είχε αμφιβολίες στην αρχή για το αν ήθελε να επιστρέψει για μία ακόμα συνέχεια, για αυτό και αρχικά απέρριψε την πρόταση. Συγκεκριμένα είπε: *"Ήμουν ευχαριστημένη με το πώς τελείωσε η τριλογία και σκέφτηκα ότι έπρεπε να τελειώσουμε την ιστορία στο απόγειο της δημοτικότητάς της"* αλλά ο Γουάνστιν την έπεισε ότι υπάρχει ακόμα ζωή στη σειρά ταινιών. Άλλαξε γνώμη όταν ο Γουίλιαμσον της είπε την ιδέα του για την καινούρια ταινία: *"Πριν από 10 χρόνια αποφασίσαμε ότι δεν είχε νόημα να επιστρέψουμε σε αυτή την ιστορία. Αλλά ο Κέβιν μου παρουσίασε την ιδέα που είχε και μου άρεσε. Στην πορεία έμαθα ότι η Κόρτνεϊ, ο Ντέιβιντ και ο Γουές ενδιαφέρονταν να πάρουν μέρος. Και τότε συνειδητοποίησα ότι θα είναι ωραίο να γυρίσουμε πίσω στα παλιά και το κοινό θα το λατρέψει επίσης. Πριν από 10 χρόνια είχαμε δίκιο που δεν κάναμε άλλη ταινία."* Μίλησε για τη Σίντνεϊ, το χαρακτήρα που υποδύεται όλα αυτά τα χρόνια και είπε ότι η Σίντνεϊ αποδέχτηκε επιτέλους αυτό που της συνέβη και βρήκε έναν τρόπο να συμβιβαστεί με το παρελθόν της και να βοηθήσει ανθρώπους που βίωσαν μια παρόμοια τραγωδία.

*"Ο Γουές έπαιξε τεράστιο ρόλο στη σχέση μου με τον Ντέιβιντ. Μας θεωρώ όλους μια οικογένεια. Μαλώνουμε μάλιστα όπως μια οικογένεια. Γνωριζόμαστε πολύ καιρό. Είναι σαν να είμαι κόρη του και τώρα έχω μεγαλώσει. Δεν νομίζω ότι το γύρισμα ήταν εύκολο για αυτόν, δεν ήταν εύκολο για πολλούς λόγους. Έκανε όμως απίστευτη δουλειά."*
- Η Κόρτνεϊ Κοξ για τον Γουές Κρέιβεν

Σύμφωνα με την Κοξ, η Γκέιλ Γουέδερς περνάει δύσκολες στιγμές καθώς βιώνει ένα δημιουργικό μπλοκ. Στα χρόνια που έχουν μεσολαβήσει έχει γράψει έξι βιβλία και πλέον αισθάνεται να έχει κολλήσει στο Γούντσμπορο και νιώθει απαίσια. Συνέρχεται μόνο όταν μαθαίνει ότι η Σίντνεϊ έρχεται στην πόλη για να προωθήσει το βιβλίο της. Η ηθοποιός συμφώνησε αμέσως να συμμετάσχει στο τέταρτο μέρος καθώς κάθε ταινία της σειράς συνδέεται με μια σημαντική στιγμή της προσωπικής της ζωής. Στο πρώτο *Scream* γνώρισε τον Ντέιβιντ Αρκέτ, στο δεύτερο ήταν ζευγάρι και λίγο πριν το τρίτο παντρεύτηκαν: *"Αυτές οι ταινίες σημαίνουν τόσα πολλά για μένα. Χάρηκα που επέστρεψα και δούλεψα ξανά με όλους αυτούς τους ανθρώπους."* Σύμφωνα με την Κοξ, στο *Scream 4* ήρθε πολύ πιο κοντά με την Κάμπελ λέγοντας σε μια συνέντευξη: *"Δεν ξέρω γιατί συνέβη. Ίσως επειδή η ζωή μας έχει αλλάξει. Περάσαμε πολύ ωραία μαζί. Ήταν σαν να τη γνώριζα πραγματικά για πρώτη φορά. Θα είναι για πάντα φίλη μου και την αισθάνομαι πολύ κοντά μου."*

Ο Αρκέτ μίλησε για κάτι που έκανε ο Κρέιβεν και του άλλαξε ολόκληρη τη ζωή. Συγκεκριμένα είπε: *"Στον κινηματογράφο, μια τόσο επιτυχημένη εμπειρία είναι σπάνια. Δουλεύουμε με τους ίδιους ανθρώπους δεκαέξι χρόνια, είναι ένας ιδιαίτερος δεσμός. Στην πραγματικότητα, θα έπρεπε να έχω πεθάνει εδώ και πολύ καιρό στο 'Scream'. Αλλά ο Γουές είπε, 'Ας κάνουμε μια λήψη όπου ο Ντιούι μένει ζωντανός'. Και άλλαξε τη ζωή μου για πάντα."* Ο ηθοποιός εξέφρασε την αγάπη που έχει για το χαρακτήρα του, τον Ντιούι και πόσο απολαμβάνει τη συνεργασία του με τον Κρέιβεν, την Κοξ και την Κάμπελ. Γι' αυτό δεν του ήταν καθόλου δύσκολο να δεχτεί να πάρει μέρος στην τέταρτη ταινία. Για το χαρακτήρα του είπε ότι ο Ντιούι πλέον είναι ο σερίφης της πόλης αλλά και πάλι δεν έχει το σεβασμό που του αξίζει. Κανείς δεν τον παίρνει στα σοβαρά. Ο Αρκέτ δήλωσε ότι απολαμβάνει κάθε φορά να υποδύεται τον Ντιούι καθώς βρίσκει πολύ ενδιαφέρον να ανακαλύπτει το κωμικό στοιχείο του χαρακτήρα του μέσα από σοβαρές καταστάσεις. Την περίοδο των γυρισμάτων του *Scream 4*, ο Αρκέτ και η Κοξ είχαν ήδη χωρίσει αλλά δεν είχαν υποβάλει ακόμα αίτηση διαζυγίου, οι δυο τους όμως διατήρησαν μια καλή σχέση και τα προσωπικά τους δεν επηρέασαν ποτέ το γύρισμα, καθώς κανείς δεν γνώριζε τι συνέβαινε στην προσωπική τους ζωή. Σύμφωνα με τον Κρέιβεν, ακόμα και ο ίδιος δεν κατάλαβε τίποτα και ότι τόσο η Κοξ όσο και ο Αρκέτ συμπεριφέρθηκαν με άψογο επαγγελματισμό. Το μόνο που παρατήρησε ο Κρέιβεν ήταν ότι αφού ολοκλήρωσε το γύρισμα των σκηνών του, ο Αρκέτ δεν πήγε σπίτι του και αυτό ήταν το μόνο σημάδι που έκανε το σκηνοθέτη να ανησυχήσει. Η Κάμπελ επίσης είπε ότι ούτε και αυτή γνώριζε για την κατάστασή τους και ότι ήταν επαγγελματίες σε όλη τη διάρκεια των γυρισμάτων.

#### Νέο καστ

Το Μάιο του 2010, ανακοινώθηκε ότι ο ρόλος της Τζιλ Ρόμπερτς δόθηκε στην Έμα Ρόμπερτς, ενώ αρχικά είχε προταθεί στην Άσλεϊ Γκριν. Σύμφωνα με τη Ρόμπερτς, η ίδια δεν είναι λάτρης των ταινιών τρόμου αλλά παρακολούθησε την αρχική τριλογία *Scream* για να προετοιμαστεί καλύτερα για το ρόλο και δέχτηκε να συμμετάσχει στην ταινία επειδή ήθελε να συνεργαστεί με τους Κρέιβεν, Κάμπελ, Κοξ και Αρκέτ. Όταν η Ρόμπερτς πέρασε από οντισιόν είχε μακριά ξανθά μαλλιά και ο Κρέιβεν της ζήτησε να τα κόψει και να τα βάψει για να μοιάζει περισσότερο με τη Σίντνεϊ στην πρώτη ταινία. Για την περίοδο των γυρισμάτων είπε ότι ο ρόλος της ήταν σωματικά δύσκολος και φοβόταν συχνά στο πλατό κάτι που έκανε το γύρισμα ακόμα πιο διασκεδαστικό. Για το ρόλο της Τζιλ έκανε δοκιμαστικό η Όμπρεϊ Πλάζα. Όπως δήλωσε η ηθοποιός της είχαν πει ότι θα κάνει δοκιμαστικό για ένα χαρακτήρα που στο τέλος αποκαλύπτεται ότι είναι ο δολοφόνος. Έχοντας αυτό στο μυαλό της, η Πλάζα πήγε στο δοκιμαστικό ντυμένη παράξενα και άρχισε να φέρεται περίεργα και ενώ όλοι οι υπόλοιποι υποψήφιοι έλαμπαν και έδειχναν υπέροχοι, αυτή φαινόταν σαν τρελή. Οι υπεύθυνοι του κάστινγκ της είπαν ότι δεν θα έπρεπε να καταλάβουν ότι είναι ο δολοφόνος και η εμφάνισή της και όλη της η συμπεριφορά απλώς φώναζε αυτό. Τον ίδιο μήνα ανακοινώθηκε ότι η Χέιντεν Πανετιέρ θα υποδυόταν την Κίρμπι Ριντ. Η Πανετιέρ είχε παρακολουθήσει παλιότερα το πρώτο *Scream* και είπε για την ταινία ότι ξυπνά το φόβο το γεγονός ότι κάποιος μπορεί να εισβάλει έτσι απλά στο σπίτι και πιστεύει αυτό είναι το μυστικό της επιτυχίας της σειράς ταινιών, ο ρεαλισμός. Για το ρόλο της είπε ότι είναι ένας χαρακτήρας που δεν είχε παίξει ποτέ ξανά. Βρήκε την Κίρμπι πολύπλευρη, σαρκαστική, φέρεται σαν αγοροκόριτσο, είναι λάτρης των ταινιών τρόμου και αυτό είναι κάτι που δεν τον περιμένεις. Η ηθοποιός θεωρεί ότι η γνώση που έχει η Κίρμπι για τις ταινίες τρόμου αποτελεί μια εξαιρετική προσθήκη στο χαρακτήρα της και κατά μία έννοια μια αντανάκλαση της διάνοιάς της. Συνέχισε λέγοντας ότι η ίδια και η Κίρμπι δεν έχουν πολλές ομοιότητες κάτι που βρήκε πολύ διασκεδαστικό.

Λίγο καιρό αργότερα ανακοινώθηκε η συμμετοχή των Ρόρι Κάλκιν, Έρικ Νάντσεν και Μαριέλ Τζάφι και τον Ιούνιο του 2010 εκείνη του Νίκο Τορτορέλα. Τον Ιούλιο του 2010 ανακοινώθηκε η συμμετοχή των Άνταμ Μπρόντι και Άντονι Άντερσον. Το Μάιο του 2010 η ηθοποιός Λέικ Μπελ είχε αρχικά συμφωνήσει να υποδυθεί τη Τζούντι Χικς και τον Ιούνιο του 2010, τέσσερις μέρες πριν ξεκινήσουν τα γυρίσματα, αποχώρησε από την ταινία λόγω άλλων επαγγελματικών υποχρεώσεων. Έτσι ο ρόλος κατέληξε στη Μάρλεϊ Σέλτον. Άλλη μία αποχώρηση ήταν αυτή της Λόρεν Γκράχαμ, η οποία θα υποδυόταν την Κέιτ Ρόμπερτς. Η Γκράχαμ αποχώρησε λίγες μέρες πριν ξεκινήσουν τα γυρίσματα και ο ρόλος δόθηκε στη Μέρι ΜακΝτόνελ. Από τις τελευταίες προσθήκες στο καστ ήταν η Άλισον Μπρι που υποδύθηκε τη Ρεμπέκα Γουόλτερς. Αρκετά χρόνια μετά, σε μια συνέντευξή της, η Μπρι δήλωσε ότι θεωρεί το *Scream 4* υποτιμημένο και θεωρεί ότι είναι το καλύτερο sequel της σειράς, ενώ στην κατάταξή της ακολουθεί το *Scream 3* και μετά το *Scream 2*. Τελευταία προσθήκη στο καστ της ταινίας ήταν η ανακοίνωση των cameo εμφανίσεων των Σέναε Γκράιμς και Λούσι Χέιλ και των Άννα Πάκουιν και Κρίστεν Μπελ. Ένας ρόλος που θα έπαιζε στην εναρκτήρια σκηνή προσφέρθηκε στην Κρίστεν Στιούαρτ αλλά η ίδια αρνήθηκε. Ο ρόλος αφορούσε ένα χαρακτήρα σαν αυτόν της Ντρου Μπάριμορ στο πρώτο *Scream*. Όταν η Στιούαρτ διάβασε το σενάριο, στη σκηνή ήταν μόνη της και αυτό την έκανε να φοβηθεί και σκέφτηκε ότι δεν θα μπορούσε να αναλάβει μια τέτοια ευθύνη. Η σκηνή βέβαια άλλαξε αργότερα αλλά η Στιούαρτ είχε ήδη απορρίψει το ρόλο. Από αυτήν την εμπειρία η Στιούαρτ συγκράτησε τη γνωριμία της με τη Νιβ Κάμπελ, για την οποία είπε: *"Αγαπώ τη Νιβ Κάμπελ τόσο πολύ. Ήταν πολύ ευγενική μαζί μου και χάρηκα πολύ που όντως είναι καλός άνθρωπος."*

### Γυρίσματα

#### Τοποθεσίες

Σκηνή από τα γυρίσματα της ταινίας τον Ιούλιο του 2010
Τα γυρίσματα της ταινίας ξεκίνησαν στις 28 Ιουνίου 2010. Ήταν προγραμματισμένο να ολοκληρωθούν στις 6 Σεπτεμβρίου, μετά από 42 μέρες γυρισμάτων, αλλά τελικά τελείωσαν στις 24 Σεπτεμβρίου 2010. Τα γυρίσματα πραγματοποιήθηκαν στο Αν Άρμπορ του Μίσιγκαν. Ο Κρέιβεν ανέφερε ότι το Μίσιγκαν επιλέχτηκε για δύο λόγους. Πρώτον γιατί η τοποθεσία και τα σπίτια είναι παρόμοια με εκείνα της Σάντα Ρόζα στη Βόρεια Καρολίνα όπου γυρίστηκε η πρώτη ταινία και δεύτερον γιατί το κράτος πρόσφερε σημαντικές φορολογικές ελαφρύνσεις στο στούντιο.

Το σπίτι της οικογένειας Ρόμπερτς γυρίστηκε στην τοποθεσία Αν Άρμπορ στη λεωφόρο Λίνκολν, χρησιμοποιώντας μια έπαυλη του 1910 που ανήκε στην οικογένεια Λίντα και Γκέιμπ Τίσαρ. Το σπίτι ανακάλυψε ο υπεύθυνος τοποθεσιών, ο οποίος δυσκολευόταν να βρει δύο σπίτια στην ίδια γειτονιά για να γυριστεί η σκηνή στην οποία οι χαρακτήρες παρακολουθούν τη δολοφονία της Ολίβια από το απέναντι σπίτι. Η έρευνα διήρκεσε έξι εβδομάδες, κατά τη διάρκεια των οποίων εξετάστηκαν σαράντα "γειτονικά" σπίτια, προτού ο υπεύθυνος επιλέξει την έπαυλη της οικογένειας Τίσαρ. Τα γυρίσματα κράτησαν περίπου τρεις εβδομάδες. Το γυμνάσιο Γούντγουορθ στο Ντίρμπορν χρησιμοποιήθηκε ως το πλασματικό γυμνάσιο του Γούντσμπορο. Το σχολείο επιλέχθηκε για την ομοιότητά του με το κτίριο όπου έγιναν τα γυρίσματα του πρώτου μέρους, αλλά το κινηματογραφικό συνεργείο έπρεπε να τροποποιήσει την πρόσοψη του κτιρίου. Το πρώην δικαστικό μέγαρο της 16ης περιφέρειας της πόλης Λιβόνια χρησιμοποιήθηκε ως το κτίριο του αστυνομικού τμήματος. Τα γυρίσματα των σκηνών κατά τη διάρκεια του Μαραθώνιου έγιναν στην πόλη Σέιλιν, νοτιοδυτικά του Αν Άρμπορ και οι σκηνές του νοσοκομείου γυρίστηκαν στο νοσοκομείο του Ντιτρόιτ. Τον Απρίλιο του 2010, ενώ η παραγωγή έψαχνε για ένα βιβλιοπωλείο που ήθελαν να χρησιμοποιήσουν στην ταινία, ο Κρέιβεν εντόπισε ένα καινούριο βιβλιοπωλείο, το οποίο δεν είχε ακόμα ανοίξει, στο Νόρθβιλ με το όνομα Next Chapter Bookstore Bistro. Ο Κρέιβεν λάτρεψε τόσο το κτίριο όσο και το όνομα που χρησιμοποίησε και τα δύο στην ταινία. Οι σκηνές γυρίστηκαν την πρώτη εβδομάδα του Ιουλίου.

#### Ειδικά εφέ

Το *Scream 4* είναι η πρώτη ταινία της σειράς στην οποία χρησιμοποιήθηκαν εκτενώς ειδικά εφέ με τη βοήθεια ηλεκτρονικού υπολογιστή. Για παράδειγμα, η λεπίδα του μαχαιριού προστέθηκε αργότερα κατά τη διάρκεια του post-production με χρήση υπολογιστή. Η σκηνή θανάτου του Άντονι Άντερσον γυρίστηκε με τριάντα κάμερες σε διαφορετικές γωνίες. Στη συγκεκριμένη σκηνή όπου ο χαρακτήρας του Άντερσον μαχαιρώνεται στο μέτωπο και περπατάει μερικά μέτρα, μιλώντας, πριν πεθάνει δεν υπήρχε στο σενάριο. Προστέθηκε από τον Κρέιβεν, εμπνευσμένος από ένα ντοκιμαντέρ όπου ένας άνθρωπος μαχαιρωμένος στο κεφάλι κατάφερε να πάει μέχρι τα επείγοντα. Ο σκηνοθέτης σκέφτηκε ότι *"θα ήταν εξαιρετικό αν κάποιος μαχαιρωμένος στο κεφάλι να παραμένει ζωντανός για μια στιγμή"*. Ο Κρέιβεν δεν ενημέρωσε το στούντιο για το πως θα προσεγγίσει τη συγκεκριμένη σκηνή, λέγοντας αστειευόμενος ότι ευχόταν να μην απολυθεί την επόμενη μέρα..

#### Συμπληρωματικά γυρίσματα

Μετά τις δοκιμαστικές προβολές που πραγματοποιήθηκαν τον Ιανουάριο του 2011, οι Κρέιβεν και Γουάνστιν θεώρησαν ότι δύο σκηνές δεν έβρισκαν ανταπόκριση από το κοινό. Έτσι η παραγωγή αποφάσισε να γυρίσει ξανά αυτές τις δύο σκηνές. Οι σκηνές αφορούσαν το χαρακτήρα της Τζένι που δέχεται επίθεση στο σπίτι της και το χαρακτήρα της Ρεμπέκα που δέχεται επίθεση στο πάρκινγκ. Η Έιμι Τιγκάρντεν και η Άλισον Μπρι επέστρεψαν στο Ντιτρόιτ τέλη Ιανουαρίου για συμπληρωματικά γυρίσματα που διήρκεσαν τέσσερις μέρες, μέχρι τις αρχές Φεβρουαρίου. Την περίοδο αυτή κυκλοφόρησαν φήμες που έλεγαν ότι το στούντιο αποφάσισε να αλλάξει το φινάλε της ταινίας και τα συμπληρωματικά γυρίσματα ήταν στην ουσία επαναληπτικά γυρίσματα διότι δεν έμεινε ευχαριστημένο με το τελικό αποτέλεσμα. Ο Κρέιβεν διέψευσε αυτές τις φήμες, δηλώνοντας ότι απλώς πρόκειται για συμπληρωματικά γυρίσματα δύο σκηνών.

#### Αποφυγή διαρροών

Το στούντιο κατέβαλε κάθε δυνατή προσπάθεια για να κρατήσει λεπτομέρειες της πλοκής μυστικές. Κατά τη διάρκεια του κάστινγκ, η παραγωγή έδινε στους ηθοποιούς και στους μάνατζερ μόνο μια σύντομη περιγραφή των χαρακτήρων. Το σενάριο δεν δόθηκε ποτέ ολόκληρο στους ηθοποιούς και έπαιρναν μόνο τις πρώτες 75 σελίδες από το συνολικό σενάριο των 140 σελίδων, καθώς το στούντιο, δεδομένης της εμπειρίας που είχε από τις προηγούμενες ταινίες, αποφάσισε να το παίξει εκ του ασφαλούς, ώστε το φινάλε και η ταυτότητα του δολοφόνου να μην διαρρεύσουν. Άλλο ένα μέτρο ασφάλειας που πήρε η παραγωγή ήταν όλα τα αντίγραφα του σεναρίου ήταν με ονομαστικά υδατογραφήματα και αν κάποιο σενάριο χανόταν ή "ανέβαινε" στο διαδίκτυο, ο υπεύθυνος θα πιανόταν αμέσως. Ο Κρέιβεν βρήκε αυτές τις προφυλάξεις δικαιολογημένες, επικαλούμενος το περιστατικό που είχε συμβεί κατά τη διάρκεια γυρισμάτων του *Scream 2*, όπου ολόκληρο το σενάριο είχε διαρρεύσει στο ίντερνετ.

Κυκλοφορία
----------

Επίσημο logo του *Scream 4*
Η παγκόσμια πρεμιέρα του *Scream 4* πραγματοποιήθηκε στις 11 Απριλίου 2011 στο Κινέζικο Θέατρο Γκράουμαν στο Λος Άντζελες και κυκλοφόρησε στους κινηματογράφους των Ηνωμένων Πολιτειών στις 15 Απριλίου 2011.

### Box office

Με προϋπολογισμό 40 εκατομμυρίων δολαρίων, το *Scream 4* έκανε άνοιγμα τριημέρου σε 4.400 κινηματογράφους στη 2η θέση με 18,6 εκατομμύρια δολάρια. Αποτελεί το δεύτερο χαμηλότερο άνοιγμα ανάμεσα στις ταινίες της σειράς μετά το πρώτο *Scream*. Στον υπόλοιπο κόσμο έκανε άνοιγμα ύψους 18 εκατομμυρίων δολαρίων σε 30 αγορές. Στο Ηνωμένο Βασίλειο άνοιξε στην πρώτη θέση (3,3 εκατομμύρια δολάρια), στη Γαλλία (4,2 εκατομμύρια δολάρια) και στη Βραζιλία (1,5 εκατομμύρια δολάρια) στη δεύτερη, στο Μεξικό στην τρίτη (708 χιλιάδες δολάρια), στην Αυστραλία στην τέταρτη (1,9 εκατομμύρια δολάρια) και στην Ιταλία στην πέμπτη θέση (771 χιλιάδες δολάρια). Στην Ελλάδα άνοιξε στην πρώτη θέση με 19.954 εισιτήρια. Συνολικά απέφερε 38,1 εκατομμύρια δολάρια στο αμερικανικό box office και 59 εκατομμύρια δολάρια στον υπόλοιπο κόσμο, συγκεντρώνοντας 97,2 εκατομμύρια δολάρια παγκοσμίως.

### Κριτικές

Το *Scream 4* έλαβε μικτές κριτικές. Στο Rotten Tomatoes το 61% των κριτικών έδωσαν στην ταινία θετικά σχόλια με τους περισσότερους να θεωρούν τη νέα ταινία καλύτερη από την προηγούμενη, με εύστοχο χιούμορ και έξυπνους φόνους, σημειώνοντας όμως τη φθορά της σειράς ταινιών.

Ο Ρότζερ Ίμπερτ έδωσε δύο αστέρια στα τέσσερα, κριτικάροντας την ταινία για τη χρήση της κλισέ φόρμουλας των ταινιών σλάσερ επαίνεσε όμως το σενάριο του Γουίλιαμσον για την εναρκτήρια σκηνή και τους έξυπνους διαλόγους και σχολίασε ότι ο Κρέιβεν σκηνοθέτησε την ταινία με σπιρτάδα και στυλ. Η εφημερίδα The Washington Post έδωσε αρνητική κριτική στην ταινία λέγοντας *"το πρόβλημα είναι ότι η ταινία δεν νοιάζεται αν γελάμε μαζί της ή εξαιτίας της"*. Το περιοδικό Empire βαθμολόγησε την ταινία με δύο αστέρια στα τέσσερα, σχολιάζοντας *"Παρά το γεγονός ότι δείχνει σημάδια ευφυίας, η χρήση της παλιομοδίτικης φόρμουλας και η έλλειψη του τρόμου κάνει το τελικό αποτέλεσμα να φαίνεται προβλέψιμο ή κουραστικό ή και τα δύο."* Η εφημερίδα The New York Daily News έδωσε μικτή κριτική λέγοντας *"το να βασίζεσαι σε προφανή κλισέ δεν φαίνεται ειρωνικό πλέον, αλλά εύκολο"*. Η εφημερίδα The Toronto Sun έδωσε επίσης μικτή κριτική στην ταινία, γράφοντας ότι *"το καινούριο κεφάλαιο δεν έχει καμία σχέση με την πρωτότυπη ταινία. Ξαφνικά είναι μια ταινία τρόμου, για την οποία είναι ενθουσιασμένοι οι γονείς σου"*, ωστόσο επαίνεσε τον Κρέιβεν. Η εφημερίδα New York Post έδωσε αρνητική κριτική λέγοντας *"Υπάρχουν κάποιες έξυπνες ανατροπές και η πλοκή σε κάνει τουλάχιστον να μαντεύεις... ουσιαστικά όμως είναι σαν να βλέπεις δύο ταινίες που δεν ταιριάζουν καθόλου μεταξύ τους και ο ρυθμός τους είναι -χαζογέλα, χαζογέλα, ούρλιαξε."* Το περιοδικό Rolling Stone έδωσε στην ταινία δύο αστέρια στα τέσσερα, γράφοντας *"Ανάμεσα σε μια διαβολικά αστεία αρχή και ένα φινάλε έκπληξη, το 'Scream 4' δεν προσφέρει τίποτα παραπάνω από μια σειρά βίαιων φόνων που γίνονται κουραστικοί όσο επαναλαμβάνονται."* Το περιοδικό Variety έδωσε μικτή κριτική γράφοντας *"Υπερβολικό, μεγάλο και παραφουσκωμένο με αυτο-αναφορισμό του είδους, αλλά άψογο από άποψη αξιοπιστίας, με αξιοσημείωτους νέους χαρακτήρες και αξιομνημόνευτες τρομάρες, δεν είναι όμως αυτό που περίμεναν οι θαυμαστές."*

Ωστόσο αρκετοί κριτικοί σχολίασαν θετικά την ταινία. Η εφημερίδα The Boston Herald έγραψε ότι η ταινία είναι συχνά διασκεδαστική αλλά πολύ μεγάλη. Η Denver Post έγραψε ότι το *Scream 4* *"αποτίει φόρο τιμής στην πρωτότυπη ταινία, αλλά δεν φτάνει το μεγαλείο της"*. Το περιοδικό Entertainment Weekly επαίνεσε την ταινία, λέγοντας *"Είναι μια διασκεδαστική υπενθύμιση του κάθε τι που έκανε το 'Scream' μια τόσο πρωτότυπη κραυγή"*, ενώ η εφημερίδα Los Angeles Times έγραψε ότι *"το Scream 4 βρίσκει νέους τρόπους να αντεπεξέλθει του αιματηρού του παρελθόντος ενώ χαράζει νέους τρόμους με καινούριους τρόπους"*. Η εφημερίδα Minneapolis Star Tribune έδωσε στην ταινία τέσσερα στα τέσσερα αστέρια, επαινώντας το συνδυασμό του τρόμου, της κωμωδίας και των ανατροπών. Ο Τζέιμς Τουίγκ έδωσε μια πολύ θετική κριτική, λέγοντας ότι το *Scream 4* είναι η καλύτερη ταινία της σειράς μετά την πρωτότυπη και ότι *"είναι η ταινία τρόμου που έλειπε από το σινεμά πάνω από μια δεκαετία"*. Η εφημερίδα The Guardian βρήκε την ταινία διασκεδαστική και έξυπνη αλλά όχι διαβολικά ευρηματική. Ο κριτικός Ρίτσαρντ Κόρλις του περιοδικού Time επαίνεσε την ταινία γράφοντας *"Ενώ υπάρχει σε ένα δικό του αυτόνομο σύμπαν, το 'Scream 4' είναι το δικό του remake, το δικό του sequel, η δική του παρωδία, η δική του κριτική. Έτσι "πειράζει" και ευχαριστεί το κοινό, κοροϊδεύει και δικαιολογεί τον εαυτό του και καθιστά περιττή κάθε κριτική. Επομένως, θα αφιερώσουμε μόνο μία παράγραφο για να σημειώσουμε ότι, με τους δικούς του όρους, το 'Scream 4' είναι πολύ καλό."*

### Επανεκτίμηση

Στα χρόνια που ακολούθησαν μετά την κυκλοφορία της ταινίας, αρκετοί κριτικοί έκαναν λόγο ότι το *Scream 4* πρόβλεψε την επίδραση των social media στη σημερινή νεολαία και τις ακραίες κινήσεις που μπορεί να κάνει για να αποκτήσει διαδικτυακή φήμη.

Ο Ντέιβιντ Κρόου της ιστοσελίδας Den Of Geek χαρακτήρισε την ταινία την καλύτερη συνέχεια της σειράς σημειώνοντας *"To 'Scream 4' είναι καλύτερο απ' ότι θυμάσαι, και "μυρίστηκε" τα λεγόμενα "legacy sequels" χρόνια πριν τα κάνει μόδα το 'Star Wars: Η Δύναμη Ξυπνάει'."* O Μπράιαν Κίπερ της ιστοσελίδας Bloody Disgusting έγραψε *"Γνωρίζω καλά ότι ανήκω στη μειονότητα σχετικά με αυτό, αλλά κατά τη γνώμη μου το 'Scream 4' είναι η καλύτερη ταινία της σειράς."* Ο συγγραφέας σημείωσε ότι οι δημιουργοί είχαν ένα δύσκολο έργο μπροστά τους καθώς έπρεπε να αναπτύξουν επαρκώς τόσο την ιστορία όσο και τους χαρακτήρες και επαίνεσε τη σκηνοθεσία του Κρέιβεν και τις ερμηνείες των ηθοποιών. Αυτό που ξεχώρισε όμως ήταν η αυξημένη συνάφεια της ταινίας: *"Ναι, αυτό είναι ένα μετα-σχόλιο για τα σίκουελ τρόμου, τα ριμέικ και τον μετα-τρόμο αλλά ο επίκαιρος σχολιασμός του 'Scream 4' είναι κάτι που εφαρμόζεται πολύ πιο εύκολα το 2021 παρά δέκα χρόνια πριν, όταν η ταινία κυκλοφόρησε. Το 2011, τα μέσα κοινωνικής δικτύωσης δεν ήταν «καρκίνος» αλλά ένας τρόπος για να διατηρήσεις επαφή με φίλους από το πανεπιστήμιο, ένα μέρος για να συζητήσεις το τελευταίο επεισόδιο του The Bachelor και να δημοσιεύσεις κακής ποιότητας φωτογραφίες από το χθεσινό δείπνο. Ο Κρέιβεν και ο Γουίλιαμσον εξερεύνησαν τον ζοφερό πυρήνα του θέματος. Η ταινία χρησιμοποιεί τα κοινωνικά δίκτυα ως μέθοδο αποδόμησης της φήμης και της δημοτικότητας την εποχή του Facebook, του Twitter και του Instagram, όπου η προσωπική αξία μετράται με likes, shares και followers."* Ο Κίπερ επαίνεσε τον Κρέιβεν: *"Οι ταινίες του Γουές Κρέιβεν συχνά περιγράφονται ως προνοητικές και μπροστά από την εποχή τους... και ενώ ο Κρέιβεν δεν είχε πάντα την ευκαιρία να αναπτύξει πλήρως το όραμα του, παρέμεινε πάντα πιστός σε ότι ήταν σημαντικό για αυτόν. Και αυτή η ταινία δεν αποτελεί εξαίρεση."*

Ο Έινταν Τζιούετ της ιστοσελίδας Bleeding Cool ανέφερε την ανάπτυξη του χαρακτήρα της Σίντνεϊ και τη σχέση μεταξύ του Ντιούι και της Γκέιλ ως τα πιο δυνατά σημεία της ταινίας. Ξεχώρισε επίσης την Κίρμπι Ριντ και τους έξυπνους διαλόγους. Στην επαναξιολόγηση του έγραψε: *"Το 'Scream 4' μας έδωσε το μήνυμα ότι το τελικό κορίτσι είναι ανίκητο αλλά και ότι η σειρά ταινιών έχει την ίδια ανθεκτικότητα και μπορεί να εξελιχθεί. Αν κοιτάξετε την ιστορία άλλων σειρών τρόμου, θα δείτε αρκετές που δεν ανταποκρίνονται στις προσδοκίες ή δεν απαιτείται καν η προβολή τους. Στην περίπτωση και των τεσσάρων ταινιών 'Scream', όλα είναι διαφορετικά. Το 'Scream' διατηρεί μια σύνδεση με τον αληθινό τρόμο και φτάνει σε ένα επίπεδο κατανόησης που άλλες ταινίες τρόμου μπορούν μόνο να ονειρευτούν. Το 'Scream 4' ακολούθησε με επιτυχία τα βήματα των προκατόχων του και το πιο σημαντικό, παρέμεινε πιστό σε όλα όσα αγαπήσαμε σε αυτές τις ταινίες από την αρχή. Το να συνεχίσουν την ιστορία και να ανεβάσουν τις προσδοκίες σε τόσο υψηλό επίπεδο είναι ο λόγος που η σειρά ταινιών θα είναι πάντα σημαντικό κομμάτι της ποπ κουλτούρας. Αν μια μέρα κάποιος συνεχίσει να εργάζεται πάνω στο πνευματικό τέκνο των Κρέιβεν και Γουίλιαμσον δεν μπορούμε παρά να ελπίζουμε ότι θα γίνει με τον δέοντα σεβασμό... Μπορεί να χρειάστηκε λίγος χρόνος για να συνεννοηθούν, αλλά αν η γενική συναίνεση είναι ότι το Scream 4 είναι ένας πλήρης θρίαμβος, τότε η αναμονή άξιζε τον κόπο."*

### Home media

To *Scream 4* κυκλοφόρησε σε DVD και BluRay στις 5 Αυγούστου 2011 στο Μεξικό. Στο Ηνωμένο Βασίλειο και στην Ιρλανδία κυκλοφόρησε στις 22 Αυγούστου 2011. Στον Καναδά και στις Ηνωμένες Πολιτείες κυκλοφόρησε στις 4 Οκτωβρίου 2011 και στη Νέα Ζηλανδία και στην Αυστραλία στις 13 Οκτωβρίου 2011.

Στις Ηνωμένες Πολιτείες, το *Scream 4* έκανε είσοδο στη 2η θέση την εβδομάδα κυκλοφορίας του. Η ταινία πέρασε εφτά συνεχόμενες εβδομάδες στο τοπ 20. Οι πωλήσεις των DVD στην Αμερική έφτασαν τα 3,1 εκατομμύρια δολάρια τις τέσσερις πρώτες εβδομάδες κυκλοφορίας, ενώ συνολικά απέφερε 4,1 εκατομμύρια δολάρια.

Soundtrack
----------

To *Scream 4: Original Motion Picture Soundtrack* κυκλοφόρησε στις 12 Απριλίου 2011 από τη Lakeshore Records ενώ το μουσικό σκορ της ταινίας *Scream 4: Music from the Dimension Motion Picture*, σε μουσική του Μάρκο Μπελτράμι, κυκλοφόρησε στις 19 Απριλίου 2011 από τη Varese Sarabande. Για πρώτη φορά το τραγούδι "Red Right Hand" των Nick Cave and the Bad Seeds δεν ακούγεται σε ταινία της σειράς, πιθανόν λόγω πνευματικών δικαιωμάτων.

### Track listing

1. "Something to Die For" – The Sounds
2. "Bad Karma" – Ida Maria
3. "Cup of Coffee" – The Novocaines
4. "Make My Body" – The Chain Gang Of 1974
5. "Don't Mess with the Original" – Marco Beltrami
6. "Yeah Yeah Yeah" – The Sounds
7. "Run For Your Life" – 6 Day Riot
8. "Axel F" – Raney Shockne
9. "On Fire" – Locksley
10. "Devils" – Say Hi
11. "Denial" – Stereo Black
12. "Jill's America" – Marco Beltrami

Συνέχειες
---------

### Νέα τριλογία

Σε συνέντευξή του, ο Γουές Κρέιβεν επιβεβαίωσε ότι είναι δεσμευμένος με συμβόλαιο να σκηνοθετήσει την πέμπτη και έκτη ταινία της σειράς *Scream*, αν το *Scream 4* αποδειχθεί επιτυχημένο. Μετά από τις δυσκολίες που αντιμετώπισε με τα σενάρια των *Scream 2*, *Scream 3* και *Scream 4*, με σελίδες συχνά να γράφονται την ημέρα που γυρίζονταν, ο Κρέιβεν δήλωσε ότι θα χρειαστεί να διαβάσει την τελική εκδοχή του σεναρίου για το *Scream 5*, πριν αποδεχθεί να ασχοληθεί με το πρότζεκτ. Σε συνέντευξή του στο Entertainment Weekly, ο σκηνοθέτης δήλωσε ότι έχει υπογράψει με τη Weinstein Company για το *Scream 5* και είναι πολύ πιθανό να γίνει με την προϋπόθεση *"Αν έχω ένα σενάριο που με ενδιαφέρει να σκηνοθετήσω. Το καλύτερο θα ήταν αν ο Κέβιν (Γουίλιαμσον) επέστρεφε."* Τον Οκτώβριο του 2011, ο Κρέιβεν παραδέχτηκε ότι μία πέμπτη και έκτη ταινία είναι *"είναι κάτι παραπάνω από πιθανό"*. Ο Κέβιν Γουίλιαμσον δήλωσε ότι αν υπάρξει *Scream 5* θα αποτελεί συνέχεια του *Scream 4*. Ο Ντέιβιντ Αρκέτ έδωσε την υποστήριξή του στην πιθανή συνέχεια της σειράς ταινιών, δηλώνοντας ότι θα ήθελε να υποδυθεί ξανά το χαρακτήρα του Ντιούι σε μελλοντικές συνέχειες ενώ και η Νιβ Κάμπελ εξέφρασε ενδιαφέρον να πρωταγωνιστήσει σε μία ακόμα ταινία.

Το Μάιο του 2011, σε συνέντευξή του ο Χάρβεϊ Γουάινστιν, κατά τη διάρκεια του Φεστιβάλ των Καννών, δήλωσε στο MTV την πιθανότητα η σειρά ταινιών να συνεχίσει με ένα ή δύο ακόμη *Scream*, *"Είμαι σίγουρος ότι ο Γουές Κρέιβεν θα κάνει κι άλλη συνέχεια."* Ο ιδρυτής της Weinstein Company σημείωσε την απογοητευτική πορεία του *Scream 4* στο αμερικανικό box office αλλά τόνισε ότι στα διεθνή ταμεία η ταινία αποδίδει πολύ καλά, *"Οι εισπράξεις στο εξωτερικό είναι τόσο δυνατές που πιθανόν να φτάσουν τα 100 εκατομμύρια δολάρια παγκοσμίως. Αυτή τη στιγμή βρίσκεται στα 90 εκ. και έχει να προβληθεί σε 5 ή 6 μεγάλες χώρες και σε αρκετές μικρότερες ακόμα. Πιθανόν να φτάσουμε τα 110 εκατομμύρια δολάρια."* Ομολόγησε ότι *"Μακάρι να πήγαινε καλύτερα στην Αμερική, αλλά δεν είναι και το χειρότερο που θα μπορούσε να συμβεί."* Τον Ιούνιο του 2015, ο Μπομπ Γουάινστιν, όταν ρωτήθηκε για μια πιθανή συνέχεια του *Scream 4*, αρνήθηκε την πιθανότητα μιας πέμπτης ταινίας ή οποιασδήποτε συνέχειας της σειράς ταινιών, δηλώνοντας ότι το κατάλληλο μέσο για να συνεχιστεί η σειρά θα ήταν στην τηλεόραση. Το πρότζεκτ πάγωσε οριστικά με το θάνατο του Κρέιβεν τον Αύγουστο του 2015, όπου το κύριο καστ της ταινίας εξέφρασε αμφιβολίες για επικείμενη κυκλοφορία μιας νέας ταινίας.

### Τηλεοπτική σειρά

Το 2015, το κανάλι MTV, υπό την αιγίδα του στούντιο των αδελφών Γουάνστιν, κυκλοφόρησε τη σειρά ανθολογίας *Scream*. Οι δημιουργοί της σειράς δεν χρησιμοποίησαν τη μάσκα από τις ταινίες τις δύο πρώτες σεζόν καθώς δεν μπόρεσαν να αποκτήσουν τα πνευματικά δικαιώματα. Η πλοκή της σειράς αφορά μια ομάδα εφήβων στην πόλη Λέικγουντ, όπου ξαφνικά η πόλη γεμίζει με φόβο εξαιτίας μιας σειράς δολοφονιών. Οι φόνοι αυτοί μοιάζουν με τους φόνους που συνέβησαν στην πόλη είκοσι χρόνια πριν. Το 2016, οι βασικοί χαρακτήρες από την πρώτη σεζόν βρίσκονται πάλι αντιμέτωποι με έναν καινούριο δολοφόνο. Αυτή τη φορά ο δολοφόνος μιμείται την Άννα Χομπς, η οποία πριν από πολλά χρόνια είχε οργανώσει μια σειρά φόνων. Στις αρχές του 2019, έγινε γνωστό ότι η τρίτη σεζόν της σειράς δεν θα προβαλλόταν στο MTV, εξαιτίας του σκανδαλου του Χάρβι Γουάνστιν και λόγω προβλημάτων με την εταιρία παραγωγής. Ως αποτέλεσμα, η τρίτη σεζόν με τον τίτλο *Scream: Resurrection* κυκλοφόρησε στο κανάλι VH1. Στον τρίτο κύκλο, ο οποίος αποτελούνταν από έξι επεισόδια, η παραγωγή κατάφερε και πήρε τα δικαιώματα της πρωτότυπης μάσκας των ταινιών ενώ ο Ρότζερ Λ. Τζάκσον δάνεισε τη φωνή του στο δολοφόνο. Μετά την ολοκλήρωση του τρίτου κύκλου η σειρά κόπηκε.

### Επανεκκίνηση

Στις αρχές του 2019, δημοσιεύματα έκαναν λόγο ότι η Blumhouse Productions, η οποία ειδικεύεται σε ταινίες τρόμου, έδειξε ενδιαφέρον να αναβιώσει τη σειρά ταινιών, με τον επικεφαλή του στούντιο Τζέισον Μπλαμ να εργάζεται ήδη πάνω σε καινούριες προσθήκες. Αργότερα μέσα στη χρονιά και ενώ οι φήμες για επαναπροσδιορισμό της σειράς από τη Blumhouse όλο και πλήθαιναν, το στούντιο τις διέψευσε ωστόσο άφησε υπόνοιες ότι ένα άλλο στούντιο έχει αναλάβει.

Το Νοέμβριο του 2019, ανακοινώθηκε ότι η Spyglass Media Group προχωράει στην ανάπτυξη μιας *πέμπτης* ταινίας. Μέχρι τότε ήταν ακόμα άγνωστο αν πρόκειται για συνέχεια, επαναπροσδιορισμό ή ριμέικ. Ο Κέβιν Γουίλιαμσον ανέλαβε το ρόλο του παραγωγού και μέχρι τότε δεν είχε ακόμα διευκρινιστεί αν κάποιος από τα βασικά μέλη του καστ, Κάμπελ, Αρκέτ και Κοξ θα επέστρεφαν. Τον επόμενο μήνα ανακοινώθηκε ότι η ταινία θα περιλαμβάνει ένα νέο καστ αλλά δεν απέκλεισε το γεγονός ηθοποιοί των προηγούμενων ταινιών να κάνουν μια εμφάνιση. Το Μάρτιο του 2020, ανακοινώθηκε ότι οι Ματ Μπετινέλι-Όλπιν και Τάιλερ Τζίλετ ανέλαβαν τη σκηνοθεσία και ότι η ταινία βρίσκεται ήδη στο στάδιο της ανάπτυξης με τα γυρίσματα να αναμένεται να ξεκινήσουν το Μάιο του 2020. Το Μάιο του 2020, ανακοινώθηκε ότι η Νιβ Κάμπελ βρισκόταν σε διαπραγματεύσεις να επαναλάβει το ρόλος της ως Σίντνεϊ Πρέσκοτ στην ταινία. Τον ίδιο μήνα ανακοινώθηκε ότι ο Αρκέτ θα υποδυθεί ξανά τον Ντιούι και ότι το σενάριο της ταινίας θα αναλάβουν να το γράψουν οι Τζέιμς Βάντερμπιλτ και Γκάι Μπιούσικ. Επίσης επιβεβαιώθηκε ότι τα γυρίσματα θα ξεκινήσουν μέσα στη χρονιά, όταν θα υπάρχουν όλα τα κατάλληλα πρωτόκολλα ασφαλείας σχετικά με πανδημία COVID-19. Τον Ιούλιο του 2020, ανακοινώθηκε η συμμετοχή της Κοξ και τον Σεπτέμβριο του 2020 επιβεβαιώθηκε η συμμετοχή της Κάμπελ. Η ταινία κυκλοφόρησε στους κινηματογράφους στις 14 Ιανουαρίου 2022.

Η Κάμπελ και οι σκηνοθέτες της πέμπτης ταινίας εξέφρασαν ενδιαφέρον να συμμετάσχουν σε μελλοντικές συνέχειες της σειράς. Μια *έκτη* ταινία ανακοινώθηκε επίσημα στις 3 Φεβρουαρίου 2022 με τους ίδιους συντελεστές και με τα γυρίσματα να ξεκινούν στα μέσα του 2022 στο Μόντρεαλ του Καναδά. Το Μάρτιο του 2022, ανακοινώθηκε ότι η ταινία θα κυκλοφορούσε στις 31 Μαρτίου 2023, με την Κοξ να επιστρέφει στο ρόλο της Γκέιλ Γουέδερς. Στις 10 Μαΐου 2022, ανακοινώθηκε η επιστροφή των Μελίσα Μπαρέρα, Τζένα Ορτέγκα, Μέισον Γκούντινγκ και Τζάζμιν Σαβόι Μπράουν, ενώ την επόμενη μέρα ανακοινώθηκε ότι η Χέιντεν Πανετιέρ θα επαναλάβει το ρόλο της Κίρμπι Ριντ από το *Scream 4*. Στις 6 Ιουνίου 2022, ανακοινώθηκε ότι η Κάμπελ δεν θα επιστρέψει. Η ηθοποιός έκανε μια δήλωση σχετικά με το συμβόλαιό και τις διαπραγματεύσεις που είχε με την Paramount: *"Ως γυναίκα έπρεπε να δουλέψω εξαιρετικά σκληρά για να εδραιώσω την αξία μου, ειδικά σε ότι αφορά το "Scream". Ένιωσα ότι η προσφορά που μου παρουσιάστηκε δεν ισοδυναμούσε με την αξία που έχω φέρει στη σειρά ταινιών"*. Η ταινία κυκλοφόρησε στους κινηματογράφους στις 10 Μαρτίου 2023.

Παραπομπές
----------

1. 1 2 3 4  «Scream 4 (2011) στο Rotten Tomatoes». *Rotten Tomatoes*. Flixster. Ανακτήθηκε στις 16 Απριλίου 2011.
2. 1 2  Germain Lussier (8 Απριλίου 2021). «I've Been Wrong About Scream 4 for 10 Years». *Gizmodo*. Ανακτήθηκε στις 11 Ιανουαρίου 2023.
3. 1 2 3  Brian Keiper (14 Απριλίου 2021). «Bet You Didn't See That Coming: Why 'Scream 4' May Be the Best Film in the Franchise». *Consequence Film*. Ανακτήθηκε στις 11 Ιανουαρίου 2023.
4. 1 2 3  «Scream 4 στο Box Office Mojo». *Box Office Mojo*. Ανακτήθηκε στις 18 Απριλίου 2011.
5. 1 2 3  Tseng, Douglas (21 Ιανουαρίου 2022). «Throwback Interview: 8 DAYS Spoke To Wes Craven In 2011 About Scream 4 And His Love-Hate Relationship With The Internet». 8 Days. Ανακτήθηκε στις 10 Ιανουαρίου 2023.
6. ↑  Hunter Stephenson (14 Ιουλίου 2008). «Scream 4 Officially Announced By The Weinstein Co». Slash Film. Ανακτήθηκε στις 9 Δεκεμβρίου 2010.
7. ↑  «WeinsteΙουλίου 2008». Ανακτήθηκε στις 10 Ιανουαρίου 2023.
8. 1 2  Ryan Turek (29 Ιανουαρίου 2010). «Williamson Has Much to Say About Scream 4». shocktillyoudrop. Αρχειοθετήθηκε από το πρωτότυπο στις 8 Αυγούστου 2010. Ανακτήθηκε στις 10 Ιανουαρίου 2023.
9. 1 2 3 4 5 6  Young, John (28 Απριλίου 2010). «Exclusive: New 'Scream 4' poster, plus an interview with director Wes Craven». Entertainment Weekly. Ανακτήθηκε στις 10 Ιανουαρίου 2023.
10. 1 2 3 4 5 6  Barton, Steve (3 Οκτωβρίου 2011). «Exclusive Interview: Wes Craven Talks Scream 4 Blu-ray, Scream 5 and More!». Dread Central. Ανακτήθηκε στις 10 Ιανουαρίου 2023.
11. ↑  Genevieve Blaber (30 Απριλίου 2010). «Wes Craven to direct 'Scream 4'». Craven online. Αρχειοθετήθηκε από το πρωτότυπο στις 8 Αυγούστου 2010. Ανακτήθηκε στις 9 Δεκεμβρίου 2010.
12. 1 2  Genevieve Blaber (23 Μαρτίου 2010). «Scream 4 Coming to Theaters April 15, 2011». Craven online. Αρχειοθετήθηκε από το πρωτότυπο στις 8 Αυγούστου 2010. Ανακτήθηκε στις 9 Δεκεμβρίου 2010.
13. ↑  Stack, Tim (16 Οκτωβρίου 2010). «EW Reunions: 'Scream 4' cast talks about the latest installment». Dread Central. Ανακτήθηκε στις 10 Ιανουαρίου 2023.
14. 1 2 3  Belloni, Matthew (21 Μαρτίου 2011). «Producer says Weinsteins cut her out of Scream 4». *The Hollywood Reporter*. Reuters (Los Angeles).. Ανακτήθηκε στις 26 Δεκεμβρίου 2010.
15. ↑  Dickey, Josh (20 Μαΐου 2010). «Konrad Sues Weinsteins Over 'Scream 4'». The Wrap. Αρχειοθετήθηκε από το πρωτότυπο στις 2010-05-22.. Ανακτήθηκε στις 21 Μαρτίου 2011.
16. ↑  Matthew Belloni (5 Απριλίου 2011). «Weinsteins Pay to Settle Producer Cathy Konrad's Scream 4 Lawsuit». *The Hollywood Reporter*. Ανακτήθηκε στις 8 Απριλίου 2011.
17. ↑  Admin, PB (4 Νοεμβρίου 2009). «Kevin Williamson Gives Scream 4 Update». Coming Soon. Ανακτήθηκε στις 10 Ιανουαρίου 2023.
18. ↑  Turek, Ryan (11 Νοεμβρίου 2009). «Williamson: Scream 4 Twists, Modern Inspirations». Coming Soon. Ανακτήθηκε στις 10 Ιανουαρίου 2023.
19. 1 2 3 4  Tim Stack (17 Απριλίου 2011). «'Scream 4': What plot twists didn't make it to the final film?». *Entertainment Weekly*. Ανακτήθηκε στις 12 Μαρτίου 2012.
20. ↑  Tim Stack (7 Απριλίου 2011). «Scream 4 writer Kevin Williamson discusses the latest installment in the horror franchise and his massive fight with Bob Weinstein». *Entertainment Weekly*. ew.com. Αρχειοθετήθηκε από το πρωτότυπο στις 29 Απριλίου 2011. Ανακτήθηκε στις 8 Απριλίου 2011.
21. ↑  Sciretta, Peter (19 Ιουνίου 2009). «Neve Campbell Turns Down Scream 4». Slash Film. Ανακτήθηκε στις 10 Ιανουαρίου 2023.
22. ↑  Turek, Ryan (1 Απριλίου 2010). «Williamson on Making Scream 4 Work…». Coming Soon. Ανακτήθηκε στις 10 Ιανουαρίου 2023.
23. 1 2 3 4 5 6  Gomez, Patrick (13 Ιανουαρίου 2022). «Scream 4 originally opened with a bloody Sidney vs. Ghostface showdown». Yahoo. Ανακτήθηκε στις 10 Ιανουαρίου 2023.
24. 1 2  Admin, PB (17 Οκτωβρίου 2010). «Scream 4 Cast Reveals More Story Details». Coming Soon. Ανακτήθηκε στις 10 Ιανουαρίου 2023.
25. ↑  Dick, Jeremy (15 Απριλίου 2019). «'SCREAM 4': 10 THINGS YOU MAY NOT KNOW». horrorgeeklife.com. Ανακτήθηκε στις 10 Ιανουαρίου 2023.
26. 1 2 3  Sciretta, Peter (25 Ιουνίου 2010). «Departures: Lake Bell Leaves Scream 4, Teresa Palmer Out Of Mad Max 4». Slash Film. Ανακτήθηκε στις 10 Ιανουαρίου 2023.
27. 1 2  Bartle, Trisha (20 Δεκεμβρίου 2021). «15 Fascinating Facts and Trivia About 'Scream 4' That'll Make You Want To Rewatch». Collective World. Ανακτήθηκε στις 10 Ιανουαρίου 2023.
28. ↑  «"REAL" Scream 4 Screenplay | Leisure». *Scribd*. Ανακτήθηκε στις 30 Απριλίου 2021.
29. 1 2 3  Tim Stack (14 Απριλίου 2011). «'Scream 4' star Neve Campbell on the film's difficult production: 'It wasn't an easy shoot'». *Entertainment Weekly*. ew.com. Ανακτήθηκε στις 8 Απριλίου 2011.
30. 1 2 3 4 5  Stack, Tim (7 Απριλίου 2011). «This Week's Cover: The bloody battle over 'Scream 4'». Entertainment Weekly. Ανακτήθηκε στις 10 Ιανουαρίου 2023.
31. 1 2  Lussier, Germain (17 Μαρτίου 2011). «Spoilers Abound In New 'Scream 4' Photos, Wes Craven Addresses Script Issues». Slash Film. Ανακτήθηκε στις 10 Ιανουαρίου 2023.
32. 1 2 3  Stack, Tim (16 Απριλίου 2011). «'Scream 4' director Wes Craven on the film's production: 'Of course it was stressful'». Entertainment Weekly. Ανακτήθηκε στις 10 Ιανουαρίου 2023.
33. 1 2  «Wes Craven talks Scream 4's script controversy». *Total Film*. Future Publishing. 16 Μαρτίου 2011. Ανακτήθηκε στις 21 Μαρτίου 2011.
34. 1 2 3  Tim Stack (7 Απριλίου 2011). «'Scream 4' writer Kevin Williamson discusses his 'massive fight' with Bob Weinstein -- EXCLUSIVE». *Entertainment Weekly*. ew.com. Ανακτήθηκε στις 8 Απριλίου 2011.
35. ↑  Williams, Owen (25 Σεπτεμβρίου 2009). «Neve Campbell Joins Scream 4». Empire. Ανακτήθηκε στις 10 Ιανουαρίου 2023.
36. ↑  «Courteney Cox And David Arquette Sign On For Scream 4». Daily Stab. 14 Ιουλίου 2009. Αρχειοθετήθηκε από το πρωτότυπο στις 26 Ιουλίου 2010. Ανακτήθηκε στις 9 Δεκεμβρίου 2010.
37. ↑  John Young (28 Απριλίου 2010). «Exclusive: New 'Scream 4' poster, plus an interview with director Wes Craven». *Entertainment Weekly*. Αρχειοθετήθηκε από το πρωτότυπο στις 19 Ιανουαρίου 2012. Ανακτήθηκε στις 12 Μαρτίου 2012.
38. ↑  «Wes Craven Talks Scream 4 and Mixing the Old with the New!». Dread Central. 7 Οκτωβρίου 2010. Ανακτήθηκε στις 9 Δεκεμβρίου 2010.
39. ↑  Miska, Brad (9 Μαρτίου 2010). «Who Won't Be Returning in 'Scream IV'? Cotton Weary». Bloody Disgusting (The Collective). Αρχειοθετήθηκε από το πρωτότυπο στις 2010-05-21.. Ανακτήθηκε στις 5 Μαΐου 2011.
40. ↑  McCabe, Joseph (23 Απριλίου 2010). «Exclusive: Kevin Williamson Talks 'Scream 4', '5' and '6». FEARnet (Horror Entertainment). Αρχειοθετήθηκε από το πρωτότυπο στις 2010-05-21.. Ανακτήθηκε στις 5 Μαΐου 2011.
41. 1 2 3  Chaney, Jen (8 Απριλίου 2011). «Neve Campbell: A Q&A with the 'Scream 4' star». The Washington Post. Ανακτήθηκε στις 10 Ιανουαρίου 2023.
42. ↑  «Neve Campbell Signs Up For 'Scream 4'». Star Pulse. 26 Σεπτεμβρίου 2009. Αρχειοθετήθηκε από το πρωτότυπο στις 29 Σεπτεμβρίου 2009. Ανακτήθηκε στις 9 Δεκεμβρίου 2010.
43. ↑  Radish, Christina (13 Απριλίου 2011). «Neve Campbell, Courteney Cox and David Arquette Interview SCREAM 4». Ανακτήθηκε στις 10 Ιανουαρίου 2023.
44. 1 2 3 4  Stack, Tim (12 Απριλίου 2011). «Courteney Cox talks filming 'Scream 4' with estranged husband David Arquette». Entertainment Weekly. Ανακτήθηκε στις 10 Ιανουαρίου 2023.
45. ↑  «Exclusive: Will Scream 4 Relaunch the Franchise?». *shocktillyoudrop.com*. 27 Οκτωβρίου 2010.. Ανακτήθηκε στις 10 Ιανουαρίου 2023.
46. ↑  White, James (21 Μαΐου 2010). «Ashley Greene Offered Scream 4's Lead». *Empire*. Bauer Media Group. Αρχειοθετήθηκε από το πρωτότυπο στις 26 Σεπτεμβρίου 2011. Ανακτήθηκε στις 12 Μαρτίου 2012.
47. 1 2  Wesley, Tommy (15 Απριλίου 2011). «Emma Roberts on Scream 4 and What Really Scares Her». Teen Vogue. Ανακτήθηκε στις 10 Ιανουαρίου 2023.
48. 1 2 3 4  Eisenberg, Eric (15 Απριλίου 2011). «Interview: Scream 4's Emma Roberts, Hayden Panettiere, Rory Culkin And Anthony Anderson». Cinema Blend. Ανακτήθηκε στις 10 Ιανουαρίου 2023.
49. ↑  Tinoco, Armando (22 Οκτωβρίου 2022). «Aubrey Plaza Recalls Going "Full Method" For 'Scream 4' Audition: "I Just Looked Insane"». Deadline. Ανακτήθηκε στις 10 Ιανουαρίου 2023.
50. ↑  Garner, Glenn (22 Οκτωβρίου 2022). «Aubrey Plaza Says She 'Looked Insane' During Her Audition for 'Scream 4' : 'I Went Full Method'». People. Ανακτήθηκε στις 10 Ιανουαρίου 2023.
51. 1 2  Garret, Diane (28 Μαΐου 2010). «Roberts, Panettiere join 'Scream' cast». *Variety* (Reed Business Information). Αρχειοθετήθηκε από το πρωτότυπο στις 2010-06-19.. Ανακτήθηκε στις 12 Μαρτίου 2012.
52. 1 2  Goldberg, Matt (1 Ιουλίου 2010). «Adam Brody, Marley Shelton, and Erik Knudsen Join SCREAM 4». Collider. Ανακτήθηκε στις 10 Ιανουαρίου 2023.
53. 1 2  Orange, B. Alan (18 Ιουνίου 2010). «Anthony Anderson and Marielle Jaffe Join Scream 4». Cinema Blend. Ανακτήθηκε στις 10 Ιανουαρίου 2023.
54. ↑  Sciretta, Peter (14 Ιουνίου 2010). «Nico Tortorella Joins Scream 4, More Information About The Characters Revealed». Slash Film. Ανακτήθηκε στις 10 Ιανουαρίου 2023.
55. ↑  Flores, Ramses (21 Μαΐου 2010). «Ashley Greene, Hayden Panettiere, Lake Bell, and Rory Culkin in Talks to Join SCREAM 4». Collider. Ανακτήθηκε στις 10 Ιανουαρίου 2023.
56. ↑  LeBlanc, Will (25 Ιουνίου 2010). «Lake Bell Drops From Scream 4 Due To Scheduling Conflicts». Cinema Blend. Ανακτήθηκε στις 10 Ιανουαρίου 2023.
57. ↑  Graham-Lowery, Nathan (12 Οκτωβρίου 2021). «Scream 4 Star Describes Spooky Call She Received From Wes Craven». Screen Rant. Ανακτήθηκε στις 10 Ιανουαρίου 2023.
58. ↑  Reynolds, Simon (17 Ιουνίου 2010). «Lauren Graham confirms 'Scream 4' role». Digital Spy. Ανακτήθηκε στις 10 Ιανουαρίου 2023.
59. ↑  Sciretta, Peter (30 Ιουνίου 2010). «Lauren Graham Leaves Scream 4?». Slash Film. Ανακτήθηκε στις 10 Ιανουαρίου 2023.
60. 1 2  Jeff Sneider (1 Ιουλίου 2010). «Mary McDonnell ready for 'Scream 4'». The Wrap. Αρχειοθετήθηκε από το πρωτότυπο στις 23 Ιουλίου 2010. Ανακτήθηκε στις 9 Δεκεμβρίου 2010.
61. ↑  Padraig Cotter (1 Ιουλίου 2010). «Watch Scream 4 Star Alison Brie Rank The Franchise». The Wrap. Ανακτήθηκε στις 3 Ιανουαρίου 2022.
62. ↑  Russ Fischer (28 Αυγούστου 2010). «Shenae Grimes and Lucy Hale Join Scream 4». Slash Film. Ανακτήθηκε στις 30 Μαρτίου 2011.
63. ↑  Katey Rich (25 Αυγούστου 2010). «Anna Paquin And Kristen Bell For Scream 4 Cameos». Cinema Blend. Αρχειοθετήθηκε από το πρωτότυπο στις 18 Νοεμβρίου 2010. Ανακτήθηκε στις 9 Δεκεμβρίου 2010.
64. ↑  Juneau, Jen (16 Μαρτίου 2022). «Kristen Stewart Reveals Why She Turned Down Opening Death Scene in 'Scream 4' : 'I Can't Do a Drew'». People. Ανακτήθηκε στις 10 Ιανουαρίου 2023.
65. ↑  Parkel, Inga (16 Μαρτίου 2022). «Kristen Stewart turned down Drew Barrymore-like cameo in Scream 4». Independent UK. Ανακτήθηκε στις 10 Ιανουαρίου 2023.
66. ↑  Matt Holmes (28 Ιουνίου 2010). «SCREAM 4 begins shooting». obsessedwithfilm.com. Αρχειοθετήθηκε από το πρωτότυπο στις 2 Ιουλίου 2010. Ανακτήθηκε στις 9 Δεκεμβρίου 2010.
67. ↑  Steven Neish (23 Σεπτεμβρίου 2010). «Scream 4 News Round-Up». heyuguys.co.uk. Ανακτήθηκε στις 8 Δεκεμβρίου 2010.
68. ↑  Hinds, Julie (16 Απριλίου 2010). «Michigan's a hot spot for making movies». *Detroit Free Press* (Gannett Company). Αρχειοθετήθηκε από το πρωτότυπο στις 2010-05-21.. Ανακτήθηκε στις 5 Μαΐου 2011.
69. ↑  Block, Alex-Ben (28 Ιουλίου 2010). «Weinsteins ramp up release, production slate». *The Hollywood Reporter* (Nielsen Business Media). Αρχειοθετήθηκε από το πρωτότυπο στις 2010-08-27.. Ανακτήθηκε στις 5 Μαΐου 2011.
70. 1 2 3 4  Halpert, Julie (26 Αυγούστου 2010). «'Scream 4' turns local family's house into movie set for a month». The Ann Arbor News. Ανακτήθηκε στις 10 Ιανουαρίου 2023.
71. ↑  Miska, Brad (22 Ιουνίου 2010). [ «MOVIES
Michigan School Becomes a Stand-In for Flashback Scene in Scream IV»]. bloody-disgusting.com.. Ανακτήθηκε στις 10 Ιανουαρίου 2023.
72. ↑  Nunez, Jessica (22 Ιουνίου 2010). «'Scream 4' to film flashback scene at Dearborn's Woodworth Middle School». mlive.com. Ανακτήθηκε στις 10 Ιανουαρίου 2023.
73. ↑  «Scream 4 2011». movie-locations.com. Ανακτήθηκε στις 10 Ιανουαρίου 2023.
74. ↑  «Woodsboro Community Hospital». movielocate.com. Ανακτήθηκε στις 10 Ιανουαρίου 2023.
75. ↑  Walsh, Tom (5 Ιουλίου 2010). «'Scream 4' gives owners of new Northville bookshop a huge thrill». *Detroit Free Press* (Gannett Company). Αρχειοθετήθηκε από το πρωτότυπο στις 2010-07-14.. Ανακτήθηκε στις 5 Μαΐου 2011.
76. ↑  Lang, Derrik J. (5 Απριλίου 2011). «'Scream 4' Is Tech Savvy yet Tech Wary». Associated Press (posted by ABC.com). σελ. 3. Ανακτήθηκε στις 11 Σεπτεμβρίου 2011.
77. ↑  Warner, Karen (18 Απριλίου 2011). «'Scream 4' Stars Pick Their Favorite Death Scenes». MTV.com. Αρχειοθετήθηκε από το πρωτότυπο στις 5 Αυγούστου 2011. Ανακτήθηκε στις 11 Σεπτεμβρίου 2011.
78. ↑  «Scream Returns!». *Entertainment Weekly* (Time Inc.) (1150): σελ. 35. 15 Απριλίου 2011. .
79. ↑  Kelsey, Nancy (25 Ιανουαρίου 2011). «Scream 4 to Re-Shoot Next Week in Northville». Northville Patch. Αρχειοθετήθηκε από το πρωτότυπο στις 2011-01-28.. Ανακτήθηκε στις 5 Μαΐου 2011.
80. ↑  Stack, Tim (2 Φεβρουαρίου 2011). «'Scream 4' director Wes Craven on the horror flick resuming production: 'They're not reshoots' -- Exclusive». *Entertainment Weekly* (Time Inc.). Αρχειοθετήθηκε από το πρωτότυπο στις 2011-02-03.. Ανακτήθηκε στις 5 Μαΐου 2011.
81. ↑  Gallagher, Brian (2 Φεβρουαρίου 2011). «Wes Craven Talks Scream 4 Reshoots». MovieWeb. Ανακτήθηκε στις 10 Ιανουαρίου 2023.
82. ↑  Davis, Edward (3 Φεβρουαρίου 2011). «Wes Craven Says More 'Scream 4' Shooting Are New Scenes, Not Reshoots; Terrible Poster Arrives». IndieWirem. Ανακτήθηκε στις 10 Ιανουαρίου 2023.
83. ↑  Kit, Borys (25 Αυγούστου 2010). «Anna Paquin, Kristen Bell in 'Scream 4'; script now at 140 pages». *The Hollywood Reporter* (Nielsen Business Media). Αρχειοθετήθηκε από το πρωτότυπο στις 26 Αυγούστου 2010.. Ανακτήθηκε στις 21 Μαρτίου 2011.
84. ↑  Schaffer, Sandy (17 Οκτωβρίου 2010). «Wes Craven Talks 'Scream 4'». Screen Rant. Ανακτήθηκε στις 11 Ιανουαρίου 2023.
85. ↑  Stack, Tim (11 Απριλίου 2011). «'Scream 4': Watch the star-studded premiere red carpet arrivals here!». Entertainment Weekly. Ανακτήθηκε στις 10 Ιανουαρίου 2023.
86. ↑  «Scream Movies Opening Weekends». *Box Office Mojo*. Ανακτήθηκε στις 18 Απριλίου 2011.
87. ↑  RC (18 Απριλίου 2011). «International box office: *Rio* soars to top spot again». *The Independent*. Αρχειοθετήθηκε από το πρωτότυπο στις 21 Απριλίου 2011.. Ανακτήθηκε στις 13 Μαρτίου 2023.
88. ↑  Φραγκούλης, Ηλίας (17 Ιανουαρίου 2022). «Ελληνικό box-office: Κι όμως… ουρλιάξατε!». *Free Cinema*. Ανακτήθηκε στις 13 Μαρτίου 2023.
89. ↑  Ebert, Roger. «Scre4m :: rogerebert.com :: Reviews». *Chicago Sun-Times*. Sun-Times Media Group. Αρχειοθετήθηκε από το πρωτότυπο στις 5 Αυγούστου 2011. Ανακτήθηκε στις 5 Μαΐου 2011.
90. ↑  O'Sullivan, Michael (15 Απριλίου 2011). «Critic Review for Scream 4». *The Washington Post*. The Washington Post Company. Αρχειοθετήθηκε από το πρωτότυπο στις 5 Αυγούστου 2011. Ανακτήθηκε στις 5 Μαΐου 2011.
91. ↑  Hughes, David (15 Απριλίου 2011). «Empire's Scream 4 Movie Review». *Empire*. Bauer Verlagsgruppe. Ανακτήθηκε στις 5 Μαΐου 2011.
92. ↑  Weitzman, Elizabeth (15 Απριλίου 2011). «Scream 4 Review: Wes Craven's Slashef Flick Returns to Old Stomping Grounds». *The New York Daily News*. Αρχειοθετήθηκε από το πρωτότυπο στις 5 Αυγούστου 2011. Ανακτήθηκε στις 5 Μαΐου 2011.
93. ↑  Williamson, Kevin (15 Απριλίου 2011). «Craven's 'Scream 4' very creaky». *Toronto Sun*. Sun Media. Αρχειοθετήθηκε από το πρωτότυπο στις 5 Αυγούστου 2011. Ανακτήθηκε στις 5 Μαΐου 2011.
94. ↑  Smith, Kyle (15 Απριλίου 2011). «Not as sharp as it was». *New York Post*. Ανακτήθηκε στις 11 Ιανουαρίου 2023.
95. ↑  Travers, Peter (15 Απριλίου 2011). «Scream 4 Review». *Rolling Stone*. Αρχειοθετήθηκε από το πρωτότυπο στις 4 Αυγούστου 2011. Ανακτήθηκε στις 5 Μαΐου 2011.
96. ↑  Harvey, Dennis (13 Απριλίου 2011). «Scream 4». *Variety*. Ανακτήθηκε στις 11 Ιανουαρίου 2023.
97. ↑  Verniere, James (15 Απριλίου 2011). «'Scream 4' back for gore». *Boston Herald*. Herald Media. Αρχειοθετήθηκε από το πρωτότυπο στις 5 Αυγούστου 2011. Ανακτήθηκε στις 5 Μαΐου 2011.
98. ↑  Kennedy, Lisa (15 Απριλίου 2011). «Movie review: Winking "Scream 4" bleeds self-reference». *The Denver Post*. MediaNews Group. Ανακτήθηκε στις 5 Μαΐου 2011.
99. ↑  Schwarzbaum, Lisa (15 Απριλίου 2011). «Scream 4 Review». *Entertainment Weekly*. Time Inc. Αρχειοθετήθηκε από το πρωτότυπο στις 28 Ιουλίου 2011. Ανακτήθηκε στις 5 Μαΐου 2011.
100. ↑  Sharkey, Betsy (15 Απριλίου 2011). «Movie review: 'Scream 4'». *Los Angeles Times*. Tribune Company. Ανακτήθηκε στις 5 Μαΐου 2011.
101. ↑  Covert, Colin (15 Απριλίου 2011). «Review: 'Scream 4' finds fresh blood». *Minneapolis Star Tribune*. The Star Tribune Company. Αρχειοθετήθηκε από το πρωτότυπο στις 5 Αυγούστου 2011. Ανακτήθηκε στις 5 Μαΐου 2011.
102. ↑  James Twigg. «What's Your Favorite Scary Movie?». The Spectrum. Αρχειοθετήθηκε από το πρωτότυπο στις 21 Ιουλίου 2011. Ανακτήθηκε στις 5 Μαΐου 2011.
103. ↑  French, Philip (17 Απριλίου 2011). «Scream 4 – review». *The Guardian*. Ανακτήθηκε στις 11 Ιανουαρίου 2023.
104. ↑  Corliss, Richard (15 Απριλίου 2011). «Scream 4 — The Ultimate Shriekquel». *Time*. Ανακτήθηκε στις 11 Ιανουαρίου 2023.
105. ↑  Michael Roffman, Trace Thurman, Joe Lipsett and Jenn Adams (4 Φεβρουαρίου 2020). «Scream 3 Is the Best Worst Sequel of Any Horror Franchise». *Consequence Film*. Ανακτήθηκε στις 11 Ιανουαρίου 2023. CS1 maint: Πολλαπλές ονομασίες: authors list (link)
106. ↑  Crow, David (11 Ιανουαρίου 2022). «Scream 4 Is Still the Best Scream Sequel». Den Of Geek. Ανακτήθηκε στις 10 Ιανουαρίου 2023.
107. ↑  Aedan Juvet (11 Οκτωβρίου 2019). «Why "Scream 4" Deserves its Newfound Appreciation». *Bleeding Cool*. ew.com. Ανακτήθηκε στις 11 Ιανουαρίου 2023.
108. ↑  «saharis.com». saharis.com. 5 Αυγούστου 2011. Αρχειοθετήθηκε από το πρωτότυπο στις 15 Απριλίου 2012. Ανακτήθηκε στις 17 Νοεμβρίου 2011.
109. ↑  «Scream 4 [Blu-ray]». *Amazon*. amazon.co.uk. Ανακτήθηκε στις 17 Νοεμβρίου 2011.
110. ↑  «Scream 4 [Blu-ray]: Amazon.ca: Neve Campbell, David Arquette, Courteney Cox, Emma Roberts, Hayden Panettiere, Wes Craven: DVD». Amazon.ca. Ανακτήθηκε στις 17 Νοεμβρίου 2011.
111. ↑  «Scream 4 Coming to DVD.». Shock Till You Drop. Ανακτήθηκε στις 17 Νοεμβρίου 2011.
112. ↑  «First Word: Home Video Release Dates for Scream 4». dreadcentral.com. 13 Ιουνίου 2011. Ανακτήθηκε στις 15 Ιουνίου 2011.
113. ↑  «Scream 4 Blu-ray». blu-ray.com. Ανακτήθηκε στις 15 Ιουνίου 2011.
114. ↑  «Scream 4 | MyFunDVD». Dvd.myfun.com.au. Αρχειοθετήθηκε από το πρωτότυπο στις 24 Νοεμβρίου 2011. Ανακτήθηκε στις 17 Νοεμβρίου 2011.
115. ↑  «Top 20 Rentals for the Week Ended 10/09/11». Home Media Magazine. Ανακτήθηκε στις 30 Απριλίου 2021.
116. ↑  «Top 20 Rentals for the Week Ended 11/20/11». Home Media Magazine. Ανακτήθηκε στις 30 Απριλίου 2021.
117. ↑  «Scream 4 - DVD Sales». *The-Numbers*. Αρχειοθετήθηκε από το πρωτότυπο στις 22 Νοεμβρίου 2011. Ανακτήθηκε στις 17 Νοεμβρίου 2011.
118. ↑  «Scream 4 - DVD Sales». *The-Numbers*. Ανακτήθηκε στις 30 Απριλίου 2021.
119. ↑  «Scream 4: Original Motion Picture Soundtrack». *Αmazon*. amazon.com. Ανακτήθηκε στις 7 Απριλίου 2011.
120. ↑  «Scream 4: Music from the Dimension Motion Picture». *Amazon*. amazon.com. Ανακτήθηκε στις 7 Απριλίου 2011.
121. ↑  Mae Abdulbaki (20 Ιανουαρίου 2020). «Why "Red Right Hand" Is In Every Scream Movie (But Not Scre4m)». *ScreenRant*. Ανακτήθηκε στις 11 Ιανουαρίου 2023.
122. ↑  John Young (28 Απριλίου 2010). «New 'Scream 4' poster, plus an interview with Craven». *Entertainment Weekly*. popwatch.ew.com. Αρχειοθετήθηκε από το πρωτότυπο στις 19 Ιανουαρίου 2012. Ανακτήθηκε στις 10 Ιουλίου 2011.
123. ↑  Tim Stack (15 Απριλίου 2011). *Entertainment Weekly*. Time Warner. σελίδες 30–37.
124. ↑  Clark Collis (26 Μαΐου 2011). «'Scream 5' not in Wes Craven's immediate future: 'I'm taking the summer off.'». *Entertainment Weekly*. insidemovies.ew.com. Αρχειοθετήθηκε από το πρωτότυπο στις 28 Μαΐου 2011. Ανακτήθηκε στις 27 Μαΐου 2011.
125. ↑  B. Alan Orange (27 Σεπτεμβρίου 2011). «EXCLUSIVE: Scream 5 Is Happening Says Wes Craven». movieweb.com. Αρχειοθετήθηκε από το πρωτότυπο στις 6 Οκτωβρίου 2012. Ανακτήθηκε στις 4 Αυγούστου 2012.
126. ↑  «Exclusive: Kevin Williamson Talks 'Scream 4', '5' and '6'». www.fearnet.com. Ανακτήθηκε στις 10 Ιουλίου 2011.
127. ↑  Douglas, Edward (27 Οκτωβρίου 2010). «Exclusive: Will Scream 4 Relaunch the Franchise?». *shock till you drop*. Shock Till You Drop. Ανακτήθηκε στις 10 Ιουλίου 2011.
128. ↑  Tim Stack (10 Ιουλίου 2011). «'Scream 4' star Neve Campbell on the film's difficult production: 'It wasn’t an easy shoot'». Entertainment Weekly (insidemovies.ew.com). Αρχειοθετήθηκε από το πρωτότυπο στις 2011-04-17.. Ανακτήθηκε στις 17 Απριλίου 2011.
129. ↑  Christopher Rosen (17 Μαΐου 2011). «Harvey Weinstein Sounds Fairly Confident About Scream 5». *Movie Line*. Αρχειοθετήθηκε από το πρωτότυπο στις 21 Μαΐου 2011. Ανακτήθηκε στις 18 Μαΐου 2011.
130. ↑  «Overseas Horror Fans Saving 'Scream' Franchise». bloody-disgusting.com. 17 Μαΐου 2011. Ανακτήθηκε στις 18 Μαΐου 2011.
131. 1 2  Josh Wigler (18 Μαΐου 2011). «The 'Scream' Series Is Far From Over, Says Producer Harvey Weinstein». *MTV*. moviesblog.mtv.com. Ανακτήθηκε στις 18 Μαΐου 2011.
132. ↑  Chris Schrader (17 Μαΐου 2011). «Harvey Weinstein Insists 'Scream 5′ Will Still Happen». screenrant.com. Ανακτήθηκε στις 18 Μαΐου 2011.
133. ↑  Katey Rich (17 Μαΐου 2011). «Harvey Weinstein Promises The New Scream Trilogy Is Still Happening». *Cinema Blend*. Αρχειοθετήθηκε από το πρωτότυπο στις 3 Ιουνίου 2011. Ανακτήθηκε στις 18 Μαΐου 2011.
134. ↑  Simon Brew (18 Μαΐου 2011). «Scream 5 still on the cards?». *Den of Geek*. Αρχειοθετήθηκε από το πρωτότυπο στις 20 Μαΐου 2011. Ανακτήθηκε στις 18 Μαΐου 2011.
135. 1 2  Jurgensen, John (25 Ιουνίου 2015). «Can *Scream* Help MTV Win Back Missing Teens?». WSJ. Ανακτήθηκε στις 30 Απριλίου 2021.
136. ↑  Chapman, Tom (20 Δεκεμβρίου 2021). «What The Upcoming SCREAM Can Learn From Past Sequels Of The Franchise». Fangoria. Ανακτήθηκε στις 11 Ιανουαρίου 2023.
137. 1 2  Hoffner, Raigen (4 Νοεμβρίου 2021). «Review: MTV's modern take on Scream». Fangoria. Ανακτήθηκε στις 11 Ιανουαρίου 2023.
138. ↑  Slager, Brad (21 Ιανουαρίου 2021). «Box Office Surprise Hit 'The Upside' Isn't The Only Film Weinstein's Fall Set Back». The Federalist. Ανακτήθηκε στις 11 Ιανουαρίου 2023.
139. ↑  Flook, Ray (24 Ιουνίου 2019). «"Scream: Resurrection" Moves to VH1; Original Mask, Voice Actor Roger Jackson Set [TRAILER]». Bleeding Cool. Ανακτήθηκε στις 11 Ιανουαρίου 2023.
140. ↑  McLennan, Cindy. «Scream: Cancelled or Renewed for Season Four on VH1?». tvseriesfinale.com. Ανακτήθηκε στις 11 Ιανουαρίου 2023.
141. ↑  «Blumhouse is Considering New Scream and Hellraiser Movies». 18 Φεβρουαρίου 2019. Ανακτήθηκε στις 30 Απριλίου 2021.
142. ↑  Bone, Christian (19 Αυγούστου 2019). «Scream Reboot Reportedly Moving Forward». Ανακτήθηκε στις 30 Απριλίου 2021.
143. ↑  Miska, Brad (6 Νοεμβρίου 2019). «Spyglass Resurrecting Ghostface in New *Scream* Movie [Exclusive]». Ανακτήθηκε στις 30 Απριλίου 2021.
144. ↑  «Ghostface To Return As Scream 5 Is Officially In Development». 7 Νοεμβρίου 2019. Ανακτήθηκε στις 30 Απριλίου 2021.
145. ↑  Clint, Caffeinated (7 Νοεμβρίου 2019). «Scream 5 coming!». *Moviehole*. Ανακτήθηκε στις 30 Απριλίου 2021.
146. ↑  «A *Scream 5* movie is apparently in the works». *The Daily Dot*. 7 Νοεμβρίου 2019. Ανακτήθηκε στις 30 Απριλίου 2021.
147. ↑  Goldberg, Matt (7 Νοεμβρίου 2019). «A New *Scream* Movie Is Currently in the Works». Ανακτήθηκε στις 30 Απριλίου 2021.
148. ↑  «Scream Reboot Will Set up Future Movies with New Cast Members». 26 Νοεμβρίου 2019. Ανακτήθηκε στις 30 Απριλίου 2021.
149. ↑  Gemmill, Allie (12 Μαρτίου 2020). «*Scream 5* Scores *Ready or Not* Team Radio Silence to Direct (& Scare Us Silly)». *Collider*. Ανακτήθηκε στις 30 Απριλίου 2021.
150. ↑  Davids, Brian (11 Μαΐου 2020). «Neve Campbell on *Castle in the Ground* and Bittersweet *Scream 5* Talks». *The Hollywood Reporter*. Ανακτήθηκε στις 30 Απριλίου 2021.
151. ↑  D'Alessandro, Anthony (18 Μαΐου 2020). «*Scream*: David Arquette Returning As Dewey Riley In Spyglass Media Group Reboot». *Deadline Hollywood*. Ανακτήθηκε στις 30 Απριλίου 2021.
152. ↑  O'Connell, Sean (31 Ιουλίου 2020). «Courteney Cox Confirms Scream 5 Return With Cool New Video». *CinemaBlend*. Ανακτήθηκε στις 30 Απριλίου 2021.
153. ↑  D'Alessandro, Anthony (31 Ιουλίου 2020). «*Scream*: Courteney Cox Reprising Her Role As News Reporter Gale Weathers In Spyglass Media Group & Paramount Relaunch». *Deadline Hollywood*. Ανακτήθηκε στις 30 Απριλίου 2021.
154. ↑  Squires, John (10 Σεπτεμβρίου 2020). «Neve Campbell is Back as Sidney Prescott in Spyglass and Paramount's *Scream* Relaunch! [Exclusive]». *Bloody Disgusting*. Ανακτήθηκε στις 30 Απριλίου 2021.
155. ↑  Miska, Brad (28 Αυγούστου 2020). «Relaunch of *Scream* Slashing Into Theaters on January 14, 2022!». *BloodyDisgusting*. Ανακτήθηκε στις 30 Απριλίου 2021.
156. ↑  «Scream 6 Updates: Original Cast Discuss Possible Return». *ScreenRant*. 11 Ιανουαρίου 2022. Ανακτήθηκε στις 16 Δεκεμβρίου 2022.
157. ↑  Kroll, Justin (3 Φεβρουαρίου 2022). «'Scream' Sequel Moving Forward At Paramount And Spyglass». *Deadline* (στα Αγγλικά). Ανακτήθηκε στις 16 Δεκεμβρίου 2022.
158. ↑  Treese, Tyler (18 Μαρτίου 2022). «Scream 6 Release Date Announced by Paramount». *ComingSoon*. Ανακτήθηκε στις 16 Δεκεμβρίου 2022.
159. ↑  «Courteney Cox Officially Returning For Scream 6». 18 Μαρτίου 2022.. Ανακτήθηκε στις 16 Δεκεμβρίου 2022.
160. ↑  D'Alessandro, Anthony (10 Μαΐου 2022). «'Scream' Sequel Seeing Return Of Melissa Barrera, Jasmin Savoy Brown, Mason Gooding & Jenna Ortega». *Deadline* (στα Αγγλικά). Ανακτήθηκε στις 16 Δεκεμβρίου 2022.
161. ↑  Kit, Borys (11 Μαΐου 2022). «Hayden Panettiere Returns to 'Scream', Joining Newest Installment of Horror Franchise (Exclusive)». *The Hollywood Reporter* (στα Αγγλικά). Ανακτήθηκε στις 16 Δεκεμβρίου 2022.
162. ↑  D'Alessandro, Anthony (02 Ιουνίου 2022). «Neve Campbell Won’t Be Back For ‘Scream 6’». Deadline.. Ανακτήθηκε στις 16 Δεκεμβρίου 2022.
163. ↑  D'Alessandro, Anthony (18 Μαρτίου 2022). «'Scream' Sequel & Bob Marley Biopic Theatrical Release Dates Set By Paramount». *Deadline* (στα Αγγλικά). Ανακτήθηκε στις 16 Δεκεμβρίου 2022.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Scream 4** |

* Επίσημη ιστοσελίδα
* Scream 4 στο IMDb

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Σειρά ταινιών *Scream* |
| --- |
|  |
| Ταινίες | 
* *Scream* (1996)
* *Scream 2*
* *Scream 3*
* *Scream 4*
* *Scream* (2022)
* *Scream VI*
 |
|  |
| Τηλεόραση | 
* *Scream*
 |
|  |
| Soundtrack | 
* *Scream: Music from the Dimension Motion Picture*
* *Scream 2: Music from the Dimension Motion Picture*
* *Scream 3: The Album*
* *Scream 4: Original Motion Picture Soundtrack*
* *Scream: Music from the Motion Picture*
 |
|  |
| Χαρακτήρες | 
* Σίντνεϊ Πρέσκοτ
* Γκέιλ Γουέδερς
* Ντιούι Ράιλι
* Ghostface
 |
|  |
| Δημιουργοί | 
* Γουές Κρέιβεν
* Κέβιν Γουίλιαμσον
 |

 |

|  |  |
| --- | --- |
| 

|  |
| --- |
| * Πύλη:Τέχνη
* Πύλη:Κινηματογράφος
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 230668683
* LCCN: n2013032989
* BNE: XX5169012

 |

 |